
„STAGNAREA ECONOMICĂ, URMAREA MĂSURILOR UNOR IMPORTANTE ECONOMII MONDIALE”

Prognoze economice la nivel mondial - optimism foarte rezervat
Economia mondială a crescut cu 3% în 2014, în pofida crizelor geopolitice. În anul 2015, zona euro pare pe punctul de a deveni aria-problemă a economiei mondiale. Se aşteaptă doar o creştere economică minimală pentru zona euro. "Pentru zona euro se prognozează o creştere de 0,8% în anul 2015". Joseph Stiglitz a tras un serios semnal de alarmă, în sensul că perpetuarea politicilor de austeritate şi nestimulării consumului vor conduce la imposibilitatea unei creşteri economice substanţiale, la nivel european. „Stagnarea economică, aproape de nivel global, la care am asistat în 2014, este o creaţie umană. Este rezultatul politicii şi măsurilor aplicate în câteva economii importante de pe glob”. Este vorba despre „politici şi măsuri care au sugrumat consumul” şi, în absenţa acestuia, „investiţiile şi piaţa muncii nu au cum să se dezvolte. Lucrul acesta se vede cel mai bine în zona euro, adeptă a unei politici de austeritate ce a redus cheltuielile guvernamentale şi, implicit, cheltuielile din mediul privat”. În ultimii ani, „Occidentul s-a încăpăţânat să creadă că politicile monetare pot face minuni. (...) Problema rezidă în faptul că dobânzile scăzute nu vor încuraja firmele să deschidă afaceri pentru care nu se găsesc clienţi. Acelaşi aspect îi va face pe indivizi să evite creditele de consum, atâta timp cât sunt îngrijoraţi de ziua de mâine. Tot ce poate face politica monetară este să creeze baloane de săpun în piaţă. (...) Probabilitatea ca politicile monetare să readucă prosperitatea globala este nulă. Cererea este ceea ce îi lipseşte pieţei în acest moment”
. 

La un alt nivel şi pe un alt termen, Europa se va confrunta cu probleme legate de populaţie. O analiză a publicaţiei The Economist arată că în următorii 50 de ani populaţia activă din Europa va scădea de la 300 de milioane la 265 de milioane. În acelaşi timp, procentul persoanelor ieşite la pensie va creşte, treptat, de la 28% până la 58% în 2060, exercitând o presiune foarte puternică asupra economiei zonei euro - care, în final, ar putea deveni nesustenabilă. Statele Unite se confruntă cu aceeaşi problema la nivelul populaţiei autohtone, dar îşi reechilibrează balanţa demografică prin valuri constante de imigranţi. 

Problemele cele mai serioase par să le aibă ţările mari ale Uniunii Europene. "În Italia este dramatic, economia continuă să scadă. Se vede acum efectul amânării ani la rând a reformelor structurale. În Franţa creează probleme cheltuielile ridicate ale statului. Bugetul de stat al Franţei ar cam fi ajuns la limită"
 a precizat Roland Döhrn, şef al departamentului de conjunctură economică de la institutul de cercetare RWI din Essen. Joseph Stiglitz a insistat asupra faptului că stagnarea economică a zonei euro „arată eşecul jalnic al politicii de austeritate menite să rezolve criza datoriilor din regiune”, economiile Franţei şi Italiei, două dintre cele mai mari state ale zonei euro „punând în pericol redresarea fragilă a regiunii”
. Redresarea lentă din zona euro face ca regiunea să fie vulnerabilă la şocuri externe.
Germania nu va rămâne neafectată, în anul 2015, de problemele celorlalte ţări. Potrivit prognozei Băncii Centrale a Germaniei, economia ţării se va aprecia cu doar 1% -1,3% în 2015 - nivel mai scăzut decât avansul de 2% prognozat iniţial. Experţii economici germani au criticat strategia guvernului de la Berlin de a se axa mai mult pe partea socială, în detrimentul reformelor structurale, cu referire la sistemul pensiilor, unde s-ar fi renunţat prea uşor la vârsta de pensionare de 67 de ani. "Costurile vor fi plătite de companii şi de plătitorii de taxe. Aceasta sporeşte presiunile pe companii şi scade consumul". La acestea se adaugă scumpirea energiei electrice, ca urmare a reformării sistemului energetic. "Reforma energetică este, desigur, un obiectiv important. Dar este şi un efort foarte costisitor, ceea ce constituie o piedică, în contextul concurenţei internaţionale"
 a declarat Stefan Bielmeier de la DZ Bank. Produsul Intern Brut al Germaniei a crescut cu 1,5% în 2014. Germania s-a bazat pe creşterea cererii interne pentru a asigura avansul Produsului Intern Brut, după ce economia a evitat intrarea în recesiune la jumătatea anului 2014. "Situaţia economică s-a stabilizat la finalul anului"
 a afirmat Roderich Egeler, preşedintele Biroului Federal de Statistică Destatis. 
Ceea ce este defavorabil Germaniei, este favorabil Statelor Unite ale Americii. Dezvoltarea fracking-ului a dus la scăderea costurilor energetice şi a stimulat reindustrializarea. "Multe firme americane se întorc din Asia pentru a-şi relua producţia în SUA, întrucât aceasta a redevenit foarte rentabilă"
 potrivit economistului-şef al DZ Bank. Instituţia se aşteaptă ca economia americană să crească, anual, cu 3% în perioada următoare.
Pentru China, a doua economie a lumii, experţii prognozează o creştere a PIB de 7% - cea mai mică din 1990. Este, de altfel, intenţia guvernului de la Beijing, preocupat să asigure sustenabilitatea dezvoltării economiei chineze. Aceasta trebuie echilibrată prin sporirea consumului, întrucât aceasta s-a axat, prioritar, pe exporturi şi pe credite. „China va reuşi să aplice cu succes această strategie, datorită rezervelor sale valutare ample. Rezervele valutare sunt un factor major de stabilizare. Dacă apare undeva vreo problemă, există mijloacele de echilibrare. În felul acesta, nu este periclitată întreaga economie chineză"
 a apreciat Stefan Bielmeier.

Joseph Stiglitz, laureat al Premiului Nobel pentru economie, a subliniat că, în 2015, actorii economici mondiali nu ar trebui să se aştepte la consolidarea cererii agregate prin contribuţia Chinei. „China (...) a fost, mult timp, motorul creşterii economice globale, dar propriul său succes i-a creat o serie de probleme, care ar trebui să-şi găsească rezolvarea cât mai curând. Schimbarea accentului de la cantitate la calitate este îmbucurătoare pentru economia chineză, iar eforturile preşedintelui Xi de a combate corupţia sunt de apreciat. Cu toate acestea, preşedintele Chinei nu trebuie să uite că alte probleme ale ţării sale sunt la fel de periculoase ca şi corupţia: poluarea excesivă, cota alarmantă a inegalităţii sociale şi evaziunea fiscală”
. 

 India, spre deosebire de China, va continua avansul economic. OECD anunţă o creştere economică de 6,6% pentru India în anul 2015. Joseph Stiglitz este rezervat. „Ţările în curs de dezvoltare par un pic mai avantajate” în 2015 „dar, chiar şi aşa, veştile nu au cum să fie îmbucurătoare. Pentru multe dintre acestea, exportul a fost o adevărată mană cerească, reuşind să depăşească valul crizei chiar şi pe fondul restrângerii activităţii în piaţa de export”
. Expertul Roland Döhrn este sceptic. "Trebuie să avem răbdare să vedem dacă măsurile actualului guvern” indian „dau cu adevărat rezultat. India face încă parte din rândul ţărilor cu mari probleme structurale"
. 
Acelaşi lucru se poate spune şi despre cele două mari ţări din America de Sud - Brazilia şi Argentina. Brazilia are mari probleme de infrastructură, iar Argentina se confruntă cu uriaşe datorii de stat. În plus, numeroase ţări sud-americane au economii dependente de materiile prime, iar fluctuaţia preţurilor acestora influenţează evoluţia lor economică. Scăderea preţurilor la materii prime va continua să afecteze negativ America de Sud. În cazul Venezuelei, se discută chiar de un faliment de stat dacă preţul ţiţeiului va rămâne scăzut. Cu aceeaşi problemă se vor confrunta alţi doi mari exportatori de ţiţei - Nigeria şi Rusia. Economia rusă, afectată suplimentar şi de sancţiunile occidentale, nu are cum să evite recesiunea în 2015, a estimat Stefan Bielmeier.
Pentru ţările importatoare de ţiţei situaţia este favorizantă. Preţurile scăzute la materii prime vor impulsiona creşterea economică. "Prăbuşirea preţului la ţiţei determină o redistribuire a banilor la nivel global. Pentru state ca Germania, fenomenul este un real câştig"
 a precizat Roland Döhrn.
Degringolada cursului petrolului, care s-a ieftinit cu peste 50% în a doua jumătate a anului 2014, va afecta bugetele Apărării la nivel mondial, restrângând marja de manevră a ţărilor producătoare, dar extinzând-o pe cea a ţărilor consumatoare, potrivit unui studio al firmei americane de consultanţă IHS. “În contextul în care preţul barilului Brent a scăzut sub pragul simbolic de 60 de dolari, bugetele ţărilor din Orientul Mijlociu şi Arica de Nord (MENA) se află sub presiune. Cheltuielile legate de Apărare în această regiune mare producătoare de brut ar urma să se stabilizeze” în anul 2015 “după ce au crescut cu aproape 30% în perioada 2011-2014”. Scăderea cursului petrolului “urmează să aibă un efect pozitiv asupra creşterii economice a Chinei, Indiei şi Indoneziei - mari consumatori de brut - şi va ajuta finanţele guvernamentale"
 ale acestor ţări, subliniază studiul. Astfel, “China şi India urmează să continue să afişeze o creştere a bugetelor alocate Apărării de peste 5% în anii următori”. 

Firma de consultanţă IHS, specializată în sectorul energetic, a preconizat o stabilizare a cheltuielilor mondiale în domeniul Apărării în următorii doi ani, subliniind că totul va depinde de evoluţia crizelor geopolitice în curs. "Îngrijorate de acţiunile ruseşti în Europa de Est, multe ţări din regiune au început să anuleze reducerile angajate în urma crizei financiare mondiale, în timp ce operaţiunile americane contra Statului Islamic au permis stoparea scăderii cheltuielilor de exploatare, una dintre principalele cauze ale declinului bugetului american în ultimii trei ani"
. De asemenea, IHS preconizează că NATO va înceta, începând din 2019, să însumeze peste jumătate din cheltuielile mondiale în domeniul Apărării.
Economia mondială, risc de blocaj într-o stagnare post-criză
Cele mai mari economii ale lumii trebuie să depună eforturi suplimentare pentru accelerarea creşterii economice, a reformelor structurale şi a investiţiilor, a afirmat directorul general al FMI, Christine Lagarde, apreciind că economia mondială riscă să fie blocată într-o stagnare post-criză. “Fără acţiune am putea vedea că marile puteri ale lumii rămân blocate într-o creştere economică sub potenţial şi un număr insuficient de locuri de muncă create”. 
Christine Lagarde a reiterat pericolul “politicilor monetare asincronice” la nivel mondial, cu Rezerva Federală americană care îşi normalizează politica dobânzilor, după măsurile excepţionale de stimulare aplicate post-criza din 2008, în timp ce alte Bănci centrale, precum Banca Centrală Europeană, relaxează politicile. “Chiar dacă aceste procese sunt bine administrate, ar putea avea ca efect volatilitatea pieţelor financiare, investitorii reanalizând percepţia riscurilor”. Un alt risc menţionat de directorul FMI este aprecierea dolarului, determinată de aşteptările ca Fed să crească dobânzile. Christine Lagarde a avertizat, totodată,  că zona euro şi Japonia riscă să rămână blocate “într-o zonă crepusculară de creştere economică şi inflaţie scăzute, pentru o lungă perioadă de timp”
, ceea ce creşte pericolul recesiunii şi al deflaţiei.

Japonia, cea mai îndatorată economie dintre ţările dezvoltate 

Moody's a retrogradat ratingul Japoniei cu o treaptă, de la Aa3 la A1, pe fondul "unei incertitudini sporite" privind capacitatea autorităţilor de la Tokyo de a reduce deficitul fiscal. Este pentru prima dată în ultimii doi ani când o mare agenţie de evaluare fiscală reduce ratingurile Japoniei, a precizat MarketWatch. 

Moody's a motivat decizia prin faptul că premierul nipon Shinzo Abe a decis să amâne cu un an şi jumătate creşterea TVA, ceea ce ar determina "riscuri asupra consolidării fiscale şi, pe termen lung, asupra costului finanţării şi a sustenabilităţii datoriei"
 se arată într-un comunicat al agenţiei de evaluare. "Consolidarea fiscală va deveni din ce in ce mai dificilă odată cu trecerea timpului"
 au declarat analiştii Moody's, adăugând că întârzierea măsurilor pentru reducerea datoriilor şi eficienţa scăzută a acestora pot afecta creşterea economiei Japoniei. Creşterea randamentului pentru obligaţiunile emise de guvernul nipon se numără, de asemenea, printre motivele care au stat la baza retrogradării calificativului acordat Japoniei, potrivit Moody's.

Japonia este cea mai îndatorată economie dintre statele dezvoltate, nivelul datoriilor depăşind de peste doua ori valoarea Produsului Intern Brut. Guvernul nipon a afirmat că va încerca să echilibreze bugetul primar, astfel încât veniturile din taxe să fie echivalente cu cheltuielile - minus plăţile dobânzilor pentru împrumuturile guvernamentale - până în 2020.

Japonia, a treia mare economie a lumii, a reintrat în recesiune la finalul trimestrului III al anului 2014, după ce a înregistrat două trimestre consecutive de scădere a PIB, pe fondul creşterii taxei pe vânzări în aprilie 2014, a relatat The Wall Street Journal. PIB-ul Japoniei s-a contractat cu 1,6% în perioada iulie-septembrie 2014. Nici unul dintre economiştii consultaţi de The Wall Street Journal nu a anticipat scăderea PIB-ului în trimestrul III din 2014, analiştii estimând un avans mediu de 2,25% al economiei nipone. 

Rezultatele negative ale economiei japoneze au apărut ca urmare a creşterii taxei pe vânzări de la 5% la 8% la începutul lunii aprilie 2014, ceea ce a afectat nivelul cheltuielilor consumatorilor. De exemplu, investiţiile în locuinţe private au coborât cu 24% în ritm anualizat în perioada iulie-septembrie. Programul guvernamental prevedea ca taxa să fie majorată, încă o dată, la 10%, în octombrie 2015, însă consilierii premierului Shinzo Abe au declarat că măsura va fi amânată cu un an şi jumatate dacă avansul economiei va fi unul slab, potrivit Bloomberg. Guvernul nipon a amânat  noua creştere a taxei pe vânzări constatând că prima majorare a grevat asupra relansării economice. “În Japonia, una din cele trei "săgeţi" ale programului de revigorare economică al premierului Shinzo Abe şi-a luat zborul într-o direcţie haotică. Scăderea drastică a PIB după aplicarea, în aprilie 2014, a taxei de consum a demonstrate, înca o dată, teoria lui Keynes”
 a apreciat Joseph Stiglitz. 

Declinul Rusiei antrenează declin european 

Germania, cea mai importantă economie europeană, are cea mai mare expunere pe Rusia, comerţul dintre cele doua ţări depăşind 76 miliarde de euro anual. Sancţiunile economice impuse Rusiei, pentru rolul jucat în criza ucraineană, au început să producă efecte asupra ţărilor din vestul Europei, exporturile fiind cele mai afectate. Pe cale de consecinţă, Germania a anunţat prognoze mai pesimiste pentru anul 2015, prin comparaţie cu cele anterioare, din cauza “crizei geopolitice” din regiune. “Dacă Germania are probleme, întreaga zonă euro are probleme, întrucât ţările din blocul monetar se bazează pe evoluţia economică a Germaniei”
.
Recesiunea din Rusia produce îngrijorare în mediul de afaceri german. Camera de Comerţ şi Industrie a Germaniei (DIHK) a avertizat cu privire la posibile efecte negative ale recesiunii din Rusia asupra companiilor germane. "Criza cu care se confruntă economia rusă frânează tot mai pronunţat afacerile pe care le derulează companii germane în Rusia"
 a declarat  Volker Treier, responsabil pentru relaţii economice externe în cadrul DIHK.

Conjunctura economică nefavorabilă, ieftinirea petrolului şi sancţiunile UE au precipitat Rusia într-o severă criză. Iar dacă economia ţării nu se va relansa rapid, DIHK vede în pericol numeroase locuri de muncă. Potrivit unui chestionar efectuat de Camera de Comerţ în rândul a peste 300 de firme germane active în Rusia, fiecare a treia companie consideră că vor fi inevitabile concedierile de personal. Mai mult decât atât, potrivit lui Volker Trier "36% din companii consideră că vor fi obligate să renunţe la proiecte". Întreprinderile sunt afectate mai ales de deprecierea rublei. De aceea, "fiecare a opta companie germană se gândeşte să se retragă de pe piaţa rusească"
 a mai precizat Volker Treier. În plus, 10% din întreprinderile germane chestionate au declarat că partenerii lor de afaceri ruşi se reorientează spre piaţa asiatică.

Fostul preşedinte al Comisiei Europene, Jose Manuel Durao Barroso, s-a declarat, pe de altă parte, convins că Uniunea Europeană este pregătită pentru o eventuală intrare în colaps a economiei ruse. "În timpul aşa-numitei crize euro, am avut în sertar planuri de urgenţă pentru toate scenariile posibile. Sunt convins că şi acum există astfel de planuri, pentru preîntâmpinarea efectelor unei crize economice în Rusia"
 a precizat Barroso. Mult mai gravă ar fi, în opinia sa, extinderea crizei în ţările emergente. 

Criza din Rusia nu afectează doar cele mai puternice economii occidentale, dar toate ţările europene cu care are legături comerciale puternice. În replică la sancţiunile occidentale, Rusia a blocat, în august 2014, importurile de fructe, legume, carne, peşte, lapte şi alte produse de larg consum din Europa, SUA, Australia şi Canada. Consecinţele au fost dezastruoase pentru ţările europene. Producătorii au rămas cu o cantitate mare de produse pe care au fost nevoiţi să le vândă la preţuri foarte mici sau să le arunce, piaţa europeană fiind supasaturată. În vederea compensării pierderilor producătorilor, Comisia Europeană a înfiinţat un fond de ajutor de 156 de milioane dolari. 

“Ţările din estul Europei au primit din plin lovitura provocată de prabuşirea rublei, în condiţiile în care au apărut îngrijorarile privind o posibilă intrare în incapacitate de plată”
. Forintul şi bursa de la Budapesta au scăzut, randamentele titlurilor poloneze au crescut, iar zlotul s-a devalorizat în raport cu euro. “Ţările foste comuniste din estul continentului care acum fac parte din Uniunea Europeană sunt, în continuare, legate comercial de Moscova, în condiţiile în care exportă o bună parte din produse în Rusia şi sunt dependente energetic de cel mai mare exportator de petrol şi gaze”
. Analiştii au apreciat că există un puternic risc de contagiune în zonă, pe măsură ce economia Rusiei se adânceşte în criză. “Aceste ţări vor avea de suferit dacă Rusia (…) introduce măsuri de control al capitalurilor. Companiile din ţările (…) aflate în imediata apropiere a Moscovei vor suferi pierderi masive pe măsură ce Rusia intră în criză”
 au precizat analişti ai Société Générale din Londra. 
Donald Tusk, care a preluat funcţia de preşedinte al Consiliului European la 1 decembrie 2014, a programat o dezbatere asupra "strategiei" de adoptat faţă de Moscova, potrivit unor surse europene citate de AFP. Uniunea Europeană "nu se află în logica înăspririi" a afirmat un diplomat. "Nu prea dorim să-l provocăm pe Putin" a afirmat un altul. "Este necesar să continuăm calea politică" a precizat o sursă franceză. În plus, cei 28 - care vor să menţină un echilibru între fermitate şi dialog cu Moscova - urmează să reflecteze la felul în care trebuie acţionat după sancţiunile dure impuse în vara 2014, până în iunie 2015. "Toată lumea este de acord că sancţiunile au impact, dar ele nu sunt un scop în sine" a precizat o sursă europeană, subliniind că “Rusia nu şi-a modificat defel politica faţă de Ucraina”
.
Economia Moldovei, afectată de încetinirea economiei Rusiei

Legăturile Moldovei cu Rusia reprezintă un risc pentru economia Republicii Moldova, însă nivelul mic al datoriei şi susţinerea donatorilor consolidează solvabilitatea guvernului, a transmis, în decembrie 2014, agenţia de rating Moody's. Astfel, economia moldoveană, evaluată la nivelul B3 stabil, va rămâne expusă riscurilor ce rezulta din legăturile ţării cu Rusia, situată la nivelul Baa2 negativ, din cauza importanţei Moscovei ca piaţă de export şi furnizor de gaze, potrivit unui raport publicat de Moody's Investors Service.

Moody's a precizat că baza economică îngustă a Republicii Moldova o face sensibilă la recesiunile ciclice în economiile principalilor parteneri de comerţ. Potrivit raportului, perspectiva unei încetiniri a economiei Rusiei va avea probabile consecinţe pentru Moldova, putând afecta salariile muncitorilor moldoveni din Rusia. De asemenea, tensiunile dintre cele două ţări, ca urmare a Acordului de Asociere cu Uniunea Europeană semnat de Chişinău au potenţial de impact pentru Republica Moldova, dacă guvernul rus continuă să interzică importurile de bunuri moldoveneşti. Rusia este destinaţia a aproximativ 20% din exporturile Republicii Moldova. 
Devalorizarea euro - pro şi contra  

Devalorizarea monedei europene ar putea impulsiona economia în spaţiul comunitar, dar există şi unele riscuri. În comparaţie cu dolarul, moneda comunitară europeană a pierdut constant din valoare în ultimele luni, ajungând la nivelul cel mai scăzut după 2006. Analiştii apreciază că nu a fost o surpriză. În timp ce Banca Federală a SUA (Fed) urmăreşte ridicarea dobânzilor, Banca Centrală Europeană (BCE) se îndreaptă în direcţia opusă. Dacă în Statele Unite economia e pe cale de a se redresa, în zona euro creşterea economică rămâne scăzută. "De fapt, se întâmplă ceea ce au anticipat analiştii"
 a precizat Stefan Schneider, economist la Deutsche Bank. Se estimează că în următorii ani cele două monede se vor apropia tot mai mult ca valoare, nefiind exclus să se ajungă chiar la paritate între euro şi dolar. Cu toate acestea, susţine Stefan Schneider, nu trebuie să ne facem griji din cauza devalorizării monedei europene. Dimpotrivă, un euro slab va atrage mai mulţi cumpărători pentru produsele din spaţiul Uniunii Europene, situaţia fiind profitabilă pentru ţările exportatoare, precum Germania. 
Banca Centrală Europeană consideră oportună scăderea valorii euro. Guvernatorul BCE, Mario Draghi, a precizat că devalorizarea monedei comunitare nu reprezintă un obiectiv propus de instituţia pe care o conduce, dar că actuala evoluţie e importantă pentru stabilitatea preţurilor şi creşterea economică. În vederea asigurării stabilităţii preţurilor şi creşterii inflaţiei se au în vedere "eventuale măsuri suplimentare"
. 

Dincolo de cursul monedei euro, se menţine teama faţă de sistarea cursului de austeritate în Grecia şi de părăsirea zonei euro de această ţară. Anterior alegerilor parlamentare din Grecia, programate pe 25 ianuarie, formaţiunea de extremă stânga Syriza s-a menţinut pe primul loc în sondaje. Liderii Syriza au anunţat că intenţionează să renunţe la politicile de austeritate şi să le solicite creditorilor ştergerea datoriilor. Potrivit Der Spiegel, Executivul german ar considera inevitabilă părăsirea zonei euro de către Grecia, în cazul în care Atena va renunţa la politicile de austeritate. Într-o declaraţie, Folker Hellmeyer, analist şef la Bremer Landesbank, a atras atenţia asupra presiunii psihologice pe care o reprezintă actuala dezbatere pe tema Greciei, ceea ce se reflectă asupra pieţelor financiare. "Se potriveşte şi cu planurile domnului Draghi. Se doreşte o monedă slabă europeană pentru a influenţa pozitiv economiile, mai ales cele din sudul Europei"
.
Există şi temeri că, în urma devalorizării monedei euro, produsele de import care ajung pe piaţa europeană s-ar putea scumpi - de exemplu, computerele de producţie asiatică. Investitorii străini vor continua să înregistreze pierderi de capital în zona euro - a avertizat expertul financiar Christoph Zwermann. "S-ar putea declanşa rapid o nouă criză în spaţiul comunitar, pur şi simplu pentru că va scădea considerabil încrederea în euro şi în spaţiul monetar european"
. Potrivit opiniei expertului, pierderea încrederii este mult mai periculoasă decât un euro puternic. 
Relaxarea cantitativă - politica Băncii Centrale Europene

Banca Centrală Europeană a precizat că relaxarea cantitativă este necesară pentru realizarea obiectivelor BCE privind inflaţia - 2% pe termen mediu. Începând cu luna martie 2015, Banca Europeană va injecta câte 60 de miliarde de euro lunar până în septembrie 2016. Mai exact, BCE va achiziţiona, lunar, active financiare in valoare de 60 miliarde euro. 

Banca Centrală Europeană va cumpăra maximum 33% din datoria unui singur emitent şi nu mai mult de 25% dintr-o singură emisiune, cu condiţia ca activele să aibă cel puţin doi ani şi cel mult treizeci de ani până ajung la maturitate. De asemenea, vor scădea dobânzilor la împrumuturile pe termen lung pe care BCE le oferă băncilor pentru ca acestea să poată finanţa economia reală. Se aşteaptă ca injecţiile de lichiditate să aibă un impact pozitiv asupra pieţelor de capital din Europa.

Plusul de lichiditate din zona euro va duce la plasamante de lichidităţi în bănci ceea ce ar putea pune o presiune şi mai mare pe scăderea dobânzilor la euro şi pentru reluarea creditării în zona euro. "Relaxarea cantitativă înseamnă mai multa stabilitate pentru Europa şi un mediu mai propice pentru provizionarea pierderilor din împrumuturi, mai puţine falimente şi un mediu stabil, care ar trebui sa fie favorabil pentru bănci"
 a afirmat Mario Draghi.
 Roubini, profetul crizei, critică relaxarea cantitativă în 10 puncte

1.Prin contrast cu abordarea "austriacă" de spargere a bulelor de credit şi active, ce conduce la recesiune, există riscul de a amâna prea mult măsurile de retragere din aceste bule şi de restructurare, cu transformarea în zombies de instituţii financiare, întreprinderi şi chiar guverne. De aceea, relaxarea cantitativă trebuie restrânsă treptat şi eliminată în timp.

2.În condiţiile unor canale de transmisie blocate către economia reală, chiar şi relaxarea cantitativă devine ineficientă. Canalul obligaţiunilor nu mai funcţionează când randamentele sunt prea mici; canalul creditelor nu funcţionează când băncile tezaurizează lichidităţile şi viteza de rotaţie a banilor se prăbuşeşte. Cei care îşi permit să se împrumute nu vor sau nu au nevoie, iar ceilalţi - firme puternic dependente de susţinerea financiară şi gospodăriile mai puţin solvabile - nu pot, din cauza disponibilităţii reduse de creditare. Mai mult, canalul bursier de refacere a cotaţiilor după o relaxare cantitativă (prescurtată QE în engleză) va fi activ doar pe termen scurt, dacă reluarea creşterii întârzie să se materializeze. Diminuarea ratelor reale de dobândă pe fondul unei relaxări cantitative cu final cunoscut riscă să ducă la o stopare a expectaţiilor privind inflaţia.

3. Pe canalul valutar, slăbirea implicată de relaxarea cantitativă este ineficientă dacă mai multe Bănci centrale aplică această măsură simultan. Practic, efectul este un joc de sumă nulă, întrucât cotaţiile monedelor nu pot să crească sau să scadă simultan - ceea ce poate conduce la un soi de “război valutar”.

4. Relaxarea cantitativă practicată în economiile avansate conduce la fluxuri de capital excesive către pieţele emergente. Acestea se văd puse într-o poziţie delicată. Sterilizarea influxului sporit de capital conduce la rate înalte de dobândă şi alimentează intrările. Dar, nesterilizarea excesului din surse externe şi/sau reducerea ratelor de dobândă duce la o lichiditate excesivă, ce poate alimenta inflaţia internă şi bulele de credit. Amânarea intervenţiilor şi permisivitatea faţă de aprecierea propriei valute erodează competitivitatea externă şi conduce la deficite externe periculoase. Totuşi, impunerea unor restricţii în intrările de capital este dificilă şi, pe alocuri, incompletă. Controlul macroprudenţial asupra creşterii creditului este util, dar ineficient în stoparea bulelor de active, când ratele reduse ale dobânzilor stau la baza unei lichidităţi generoase.

5. Măsurile persistente de relaxare cantitativă pot duce la creşteri nesustenabile ale preţului activelor - atât în ţările unde sunt implementate, cât şi în ţările asupra cărora se manifestă efectele conexe. Asemenea bule speculative se pot dezvolta în pieţele de acţiuni, pieţele imobiliare - Hong Kong, Singapore -, pieţele de mărfuri, pieţele de obligaţiuni - cu zvonuri privind dezvoltarea de bule speculative în SUA, Germania, Marea Britanie şi Japonia - şi pieţe ale creditului, unde marjele în anumite pieţe emergente şi randamentele pe datoriile corporaţiilor sunt tot mai aproape de niveluri excesive. Deşi măsurile de tip relaxare cantitativă pot fi justificate prin fundamentele slabe ale economiei, menţinerea la nivel prea redus a ratelor de dobândă pe un termen îndelungat poate să alimenteze bulele speculative. Este ceea ce s-a întâmplat în perioada 2001-2006, când Fed a redus dobânda de politică monetară la 1% după recesiunea din 2001 şi a păstrat-o la nivel scăzut, ceea ce a alimentat criza creditelor imobiliare subprime.

6. Relaxarea cantitativă poate genera hazard moral prin reducerea stimulentelor pentru guverne în realizarea de reforme economice. De asemenea, poate întârzia nevoia de austeritate fiscală prin monetizarea unor deficite fiscale însemnate. Prin rate reduse de dobândă se descurajează şi impunerea de disciplină pe piaţă.

7. Ieşirea din politica de relaxare cantitativă este plină de capcane. Dacă se face prea încet şi prea lent, se pot reinstala inflaţia şi bulele speculative. Totodată, dacă se face prin vânzare activelor achiziţionate în timpul aplicării relaxării cantitative, o creştere rapidă în ratele dobânzilor poate sufoca relansarea economiei şi poate conduce la pierderi financiare considerabile pentru deţinătorii de obligaţiuni pe termen lung. Dacă ieşirea are loc printr-o creştere a ratelor de dobândă la rezervele în exces - pentru a steriliza efectul împovărător al “băltirii” banilor asupra creşterii creditului - pierderile consemnate în bilanţurile Băncilor centrale pot fi semnificative.
8. O perioadă extinsă de dobânzi reale negative implică o redistribuire a veniturilor şi avuţiei dinspre creditori şi cei care fac economii către cei care au luat credite. Dintre toate formele de ajustare care conduc la fenomenul de deleveraging (creştere, economii, restructurare ordonată a datoriilor sau taxarea averilor), monetizarea datoriilor (cu corolarul creşterii inflaţiei) este cea mai puţin democratică. Ea îi afectează puternic pe cei care au economisit şi au efectuat plasamente, inclusiv pensionarii şi fondurile de pensii.
9. Relaxarea cantitativă şi alte măsuri neconvenţionale de politică monetară pot avea consecinţe nedorite importante. Inflaţia excesivă poate erupe sau creşterea creditului poate încetini în loc să accelereze dacă băncile, confruntate cu marje foarte scăzute de dobândă, decid că riscurile nu permit să fie asumate în raport cu posibilele câştiguri.
10. Există riscul de a pierde din vedere calea către politicile monetare convenţionale. Anumite ţări renunţă la regimul de ţintire a inflaţiei şi intră pe un teritoriu neexplorat, unde ar putea să nu existe nici o ancoră pentru expectaţiile de creştere a preţurilor. (…) Pe scurt, politicile economice devin tot mai puţin convenţionale pe fondul unor neclarităţi în ceea ce priveşte efectele pe termen scurt şi impactul nedorit pe termen lung. Astfel de politici, precum relaxarea cantitativă, au beneficii importanate pe termen scurt dar, dacă rămân în vigoare un timp prea îndelungat, efectele adverse pot fi severe, iar costurile pe termen lung foarte ridicate

   ”CU PUTIN LA CONDUCERE, RUSIA MAI POATE REZISTA”

. 
Rusia apelează la Fondul de Rezervă

Rusia apelează la Fondul de Rezervă de 88 de miliarde de dolari şi schimbă o parte din valută în ruble, pentru a susţine economia. “Împreună cu Banca centrală vindem o parte din rezervele valutare. Vom obţine ruble pe care le vom plasa la bănci, pentru a pune lichidităţi la dispoziţia economiei"
 a declarat ministrul rus de Finanţe, Anton Siluanov. Decizia arată numărul redus de opţiuni aflate la dispoziţia autorităţilor, după ce Banca centrală a vândut, în anul 2014, aproximativ 88 de miliarde dolari pentru protejarea rublei. Scăderea preţurilor petrolului la cel mai redus nivel după anul 2009 şi sancţiunile occidentale impuse din cauza situaţiei din Ucraina au împins economia Rusiei în recesiune. Autorităţile au reacţionat cu măsuri de urgenţă care au inclus cea mai mare majorare a dobânzilor după 1998, un plan de recapitalizare a băncilor de 1.000 de miliarde ruble - echivalentul a 15 miliarde dolari - şi obligarea exportatorilor de a schimba o parte mai mare din veniturile valutare în ruble. 

Rusia ar putea converti o sumă echivalentă cu până la 500 de miliarde de ruble (7,5 miliarde de dolari) din unul dintre cele doua fonduri suverane, pentru susţinerea monedei naţionale, a afirmat Anton Siluanov, care a apreciat că rubla este subevaluată. Întreaga sumă de 500 de miliarde ruble sau o parte din această sumă va fi convertită în perioada ianuarie-februarie 2015, prin intermediul Băncii centrale, a precizat Alexei Miseev, secretar de stat în Ministerul de Finanţe. Banca centrală a Rusiei urmează să stabilească metoda şi momentul operaţiunilor. Ministerul rus de Finanţe a început să vândă, în luna decembrie 2014, rezervele valutare din conturile Trezoreriei. 

Rubla a înregistrat în anul 2014 cea mai slabă evoluţie la nivel mondial. Autorităţile au cerut Gazprom şi altor patru exportatori la care statul rus este acţionar majoritar ca, până la 1 martie 2015, să-şi reducă deţinerile valutare la un nivel care să nu-l depăşească pe cel de la 1 octombrie 2014. Anton Siluanov a cerut reducerea cheltuielilor bugetare cu 10% - excepţie făcând sectorul apărării - avertizând că, în anul 2015, va apărea o scădere a veniturilor de peste 45 de miliarde de dolari dacă preţul mediu al barilului de petrol va fi 50 de dolari. 

Ministrul rus al Economiei, Alexei Uliukaiev, a avertizat, la rândul său, că există o probabilitate ridicată ca agenţiile de evaluare financiară să retrogradeze rating-urile Rusiei în categoria junk, nerecomandată investiţiilor. Oficialul a mai afirmat că se aşteaptă ca inflaţia să atingă 15%-17% în martie-aprilie 2015. Potrivit prognozei economice globale a Băncii Mondiale, Rusia va înregistra în anul 2015 o contracţie a Produsului Intern Brut de 2,9%, urmată de o creştere de numai 0,1% în 2016.
Banca centrală a Rusiei a prelungit de la un an la doi ani un moratoriu privind provizioanele suplimentare pentru împrumuturile problematice, în caz de forţă majoră. Totodată, băncile nu vor fi obligate să constituie provizioane suplimentare în cazul creditelor restructurate din cauza creşterii cursului de schimb. Rezumând, pentru întărirea bilanţurilor contabile ale instituţiilor financiare, Banca Rusiei introduce un moratoriu temporar privind recunoaşterea reevaluărilor negative ale portofoliilor de instrumente financiare şi va permite băncilor să utilizeze cursul valutar din trimestrul precedent la onorarea anumitor tranzacţii valutare. 

Pentru creşterea lichidităţii în sistemul valutar, Banca centrală va începe să ofere împrumuturi garantate prin active non-financiare. De asemenea, Banca centrală şi guvernul vor ajuta băncile să-şi majoreze capitalul în 2015.
Memento


La sfârşitul lunii octombrie 2014, agenţia americană de rating Moody's a retrogradat Rusia de la Baa1 la Baa2, cu doar două trepte deasupra categoriei "junk", nerecomandată pentru investiţii. Decizia a reprezentat o lovitură pentru Moscova, confruntată cu deprecierea rublei, prăbuşirea preţului petrolului şi cu sancţiunile occidentale. Moody's a fost a doua agenţie de rating care a luat această decizie faţă de Rusia, după Standard&Poor’s.


"Confruntarea militară din statul vecin şi escaladarea sancţiunilor vor avea un impact negativ important asupra climatului investiţional din Rusia"
 au precizat specialiştii agenţiei de rating. De asemenea, Moody's a păstrat perspectiva negativă pentru Rusia, ceea ce presupune că o nouă retrogradare poate surveni oricând - situaţie în care costurile de finantare ale datoriei vor creşte şi mai mult. Preţul asigurării contra riscului de neplată - credit default swap, indice care arată cât de riscantă este o ţară pentru investitori, ajunsese în cazul Rusiei, la 9,93%, fiind mai mare decât cel pentru Ungaria. "Apetitul investitorilor pentru piaţa rusească va rămâne scăzut"
 au apreciat analiştii Credit Suisse. 

Ulterior, Moody's a scăzut din nou ratingul Rusiei cu o treaptă, de la Baa2 la Baa3 - cu doar un nivel deasupra categoriei "junk", pe fondul declinului preţurilor petrolului şi al deprecierii rublei. De asemenea, ratingul Rusiei a fost pus sub supraveghere pentru o nouă retrogradare, a precizat Bloomberg. "Şocul cauzat de scăderea preţului petrolului, alături de accesul limitat pe pieţele financiare internaţionale slăbesc economia şi cresc presiunea atât pe sectorul public, cât şi pe cel privat. Şocul preţului petrolului şi al deprecierii rublei vor slăbi perspectivele de creştere economică ale ţării pe termen mediu"
 s-a precizat într-un comunicat al Moody's.

Fitch a pus sub supraveghere negativă ratingul Rusiei, iar Standard&Poor's a anunţat că urmează să decidă dacă va retrograda ratingul Rusiei în categoria "junk". "Căderea în categoria "junk" nu ar avea un impact semnificativ asupra datoriilor companiilor din Rusia. Partea ironică este că multe dintre companiile de stat din Rusia se află deja sub sancţiuni, accesul lor pe pieţele străine fiind interzis, astfel că nu ar fi putut, oricum, să-şi refinanţeze datoria"
 a declarat Ian Hague, director al Firebird Management din New York.
Palatele oligarhilor ruşi, la vânzare după deprecierea rublei
Palate care ajung să depăşească preţul de o sută de milioane dolari au fost scoase la vânzare de oligarhii ruşi. Sancţiunile occidentale şi declinul rublei ar putea fi cauzele pentru care aceşti îşi vând locuinţele de lux. Un "palat de aur", complet moilat şi terenul care îl înconjoară, de aproape 400.000 metri pătraţi a fost scos la vânzare la preţul de 109 milioane de dolari - fiind al treilea în topul celor mai scumpe locuinte din zona rezidenţială Rublyovka, de lângă Moscova - potrivit The Daily Mail. În prezentarea palatului, compania imobiliară International Realty Sotheby, precizează: "Interioarele amintesc de palatele baroce. Camerele au mult aur, piatră naturală şi lemn preţios. În unele camere, podelele sunt din marmură naturală, iar sala de biliard şi biblioteca sunt din stejar masiv şi mahon"
. 

Zona exclusivistă Rublyovka se află într-o arie împădurită, pe malul lacului Moscova. Ea a devenit "Beverly Hills-ul Rusiei"
 în anii 1990, după căderea Uniunii Sovietice. Oligarhi, staruri, oficiali guvernamentali şi magnaţi ai industriei au locuinţe în zonă. Sanctiunile occidentale şi declinul rublei sunt, pe de o parte, cauzele vânzării palatelor din Rublyovka şi, pe de altă parte, impedimente în vânzarea lor. Singurii care îşi permit aceste locuinte sunt oligarhii, care preferă, în această perioadă, să cumpere imobile în afara Rusiei. 

Prăbuşirea rublei a dus la scăderea cu până la 70% a rezervărilor ruşilor pentru vacanţe în străinătate în perioada sărbătorilor de iarnă prin comparaţie cu 2013, potrivit asociaţiilor profesionale din turism. Destinaţiile europene au avut cel mai mult de suferit din cauza renunţării la călătoriile în străinătate, în urma scăderii puterii de cumpărare a ruşilor. 

Rubla s-a depreciat în anul 2014 cu 41% faţă de dolar şi cu 34% faţă de euro, pe fondul sancţiunilor occidentale legate de criza ucraineană şi a prăbuşirii cotaţiilor petrolului. Operatorii aerieni au fost afectaţi, la rândul lor, de deprecierea rublei - parţial, din cauza traficului redus, în special pe rutele internaţionale, parţial din cauza cheltuieilor care sunt, în mare parte, în valută. 

Pe de altă parte, preşedintele rus, Vladimir Putin, a apreciat că Rusia, care traverseaza cea mai gravă criză monetară după 1998, îşi va relua creşterea economică în doi ani, în cel mai rău caz. O ieşire din criză este "inevitabilă", în primul rând pentru că economia mondială continuă să crească. "În cazul celui mai nefavorabil scenariu pentru conjunctura internaţională, situaţia poate dura doi ani, dar se poate corecta înainte" a declarat el. "Vom folosi măsurile pe care le-am utilizat cu succes în 2008"
 a afirmat, fără a-şi detalia viziunea asupra evoluţiei situaţiei. El a considerat că, în egală măsură, este posibilă atât o revenire a puterii rublei, cât şi o nouă depreciere, subliniind existenţa unor "numeroşi factori de incertitudine". 

Vladimir Putin a dat asigurări că programele sociale, creşterea pensiilor şi salariilor funcţionarilor vor fi menţinute, dar că Guvernul va fi, probabil, constrâns de situaţie să reducă unele cheltuieli sociale în funcţie de evoluţia situaţiei. A apreciat drept "adecvate" măsurile luate de Guvern şi de Banca centrală în faţa crizei - menţionând, însă, că Guvernul “nu trebuie să-şi uite responsabilităţile". 

Guvernul rus a adoptat o atitudine pasivă într-o primă fază în faţa deprecierii rublei, cu menţiunea că aceasta depinde, cu precădere, de factori externi - sancţiuni occidentale şi scăderea cursului petrolului - iar cursul monedei naţionale va creşte în cele din urmă. După agravarea situaţiei, s-a alăturat eforturilor Băncii centrale, propunând măsuri pentru susţinerea băncilor şi discutând cu marile grupuri exportatoare despre mijloacele necesare pentru a nu afecta prea mult moneda prin vânzarea de valută.
Vladimir Putin a promis că îi va pedepsi cu măsuri „dure” pe speculatorii care atacă rubla, într-un discurs în care a apărat anexarea Crimeei şi i-a comparat pe opozanţii internaţionali ai Moscovei cu Adolf Hitler. „Autorităţile ştiu cine sunt aceşti speculatori şi instrumentele pe care le putem folosi pentru a-i influenţa. A venit timpul să folosim aceste instrumente”
. 

Companiile multinaţionale, grav afectate de deprecierea rublei
Companiile multinaţionale din domeniul energiei, care fac afaceri cu companiile ruseşti, au primit o puternică lovitură în urma deprecierii rublei. British Petroleum a avertizat că a fost grav afectat de sancţiunile occidentale împoreiva Rusiei. British Petroleum deţine o participaţie importantă la Rosneft, cea mai mare companie petrolieră din Rusia - care, la rândul său, este ţinta sancţiunilor. Acţiunile companiei au scăzut cu 25% în anul 2014, pe fondul scăderii preţului petrolului, ceea ce a dus la scăderea în lanţ a profiturilor. Ca urmare a sancţiunilor compania franceză Total a renunţat la planurile de a extrage gaze de şist în colaborare cu Lukoil. Alţi giganţi energetici occidentali, precum ExxonMobil, care au, de asemenea, legături strânse cu Rusia, înregistrează pierderi masive. 

Producătorii de automobile nu au rămas neatinşi de criza de la Moscova. Ford, unul dintre marii producători auto din Rusia, a anunţat că deprecierea rublei va lovi puternic vânzările. Volkswagen a avertizat că tensiunile politice au dus la scăderea cu 8% a vânzărilor de maşini în Rusia, în primul semestru al anului 2014 - la nivelul anului 2014, acţiunile pierzând 12% din valoare.
Băncile au înregistrat, de asemenea, pierderi masive în urma problemelor din Rusia. Société Générale a pierdut 36% din profiturile realizate în Rusia, în trimestrul al doilea din 2014. Situaţia este valabilă şi în cazul băncii olandeze Rabobank şi a băncii italiene Unicredit, care au expunere mare pe Rusia. 

Relaţiile îngheţate dintre Moscova şi SUA au dus la închiderea unor restaurante McDonald’s din oraşele mari ale Rusiei, autorităţile locale acuzând motive de sănătatea publică. Analistii au afirmat că motivele sunt de ordin politic.

Compania germană Adidas s-a văzut nevoită să închidă mai multe magazine în Rusia şi să-şi oprească expansiunea din cauza deprecierii rublei, care a dus la prabuşirea profiturilor. Adidas şi-a redus estimările de creştere a veniturilor cu 30%, din cauza problemelor din Rusia. Compania daneză Carlsberg şi compania americană Coca-Cola au anunţat, la rândul lor, pierderi care depăşesc 30% în anul 2014, din cauza Rusiei.
Obama: “Putin nu e un maestru al şahului"; Putin “nimeni nu va domina Rusia”

Preşedintele Barack Obama a respins ideea că ar fi putut fi “păcălit” de Vladimir Putin, în contextul crizei ucrainene. Vladimir Putin “nu este un maestru al şahului care să păcălească Occidentul sau sa-l păcălească pe Obama" a afirmat liderul de la Casa Albă.  Dimpotrivă, politica lui Vladimir Putin şi sancţiunile occidentale impuse Moscovei au provocat criza economică în Rusia, a adăugat. "Acum, el este capul prăbuşirii monedei ţării sale, unei crize financiare majore şi unei contracţii economice enorme"
 a declarat preşedintele american. 

În replică, preşedintele rus, Vladimir Putin, a declarat că nici o ţară nu va reuşi să "intimideze, să domine sau să izoleze" Rusia, dând asigurări că este pregătit să "treacă prin unele dificultăţi" pentru a garanta suveranitatea ţării, afectată de sancţiuni din cauza crizei ucrainene, a relatat AFP. "În mod evident, nimeni nu va reuşi să ne intimideze, să domine sau să izoleze Rusia. Nimeni nu a reuşit vreodată acest lucru şi nimeni nu va reuşi"
 a afirmat Vladimir Putin cu ocazia Zilei angajatilor agentiilor de securitate.
„Zidul Berlinului a căzut în urmă cu 25 de ani, însă Vestul a început imediat să ridice noi obstacole, virtuale. Încălcând toate acordurile, NATO a început imediat să se extindă spre Est” a afirmat Vladimir Putin. „Astăzi Rusia nu atacă Occidentul, aşa cum încearcă să prezinte lucrurile Washington-ul şi Bruxelles-ul, acuzând neîntemeiat Moscova de intensificarea tensiunilor militare. Rusia are doar două baze militare în vecinătatea apropiată, în timp ce baze militare americane, inclusiv arme nucleare, sunt desfăşurate în întreaga lume. Chiar şi aşa, ţara îşi apăra cu înverşunare interesele. Tocmai acest lucru, dar nu reunificarea Crimeei cu Rusia, a provocat criza actuală în relaţiile cu Occidentul” a subliniat liderul de la Kremlin. „Am auzit în repetate rânduri din partea unor oficiali: e nedrept că întreaga Siberie, cu toate bogăţiile pe care le are, aparţine Rusiei. Dar să rupi Texasul de la Mexic este corect? Faptul că noi suntem stăpâni pe propriul pământ, asta este nedrept? Problema nu este Crimeea. Ceea ce noi apărăm este independenţa noastră, suveranitatea noastră şi dreptul nostru la existenţă. Acesta este lucrul pe care trebuie să-l înţelegem”
.
“UE trebuie să restabilească instrumentele de cooperare cu Rusia”

Parlamentul European consideră Rusia o "potenţială ameninţare la adresa Uniunii Europene", recomandând, însă, menţinerea dialogului cu Moscova. PE şi-a exprimat solidaritatea cu poporul ucrainean, condamnând comportamentul separatiştilor prorusi din sud-estul Ucrainei. "Parlamentul European condamnă în termeni duri politicile agresive şi expansioniste ale Rusiei, care constituie o ameninţare la adresa unităţii şi independenţei Ucrainei şi prezintă o potenţială ameninţare la adresa Uniunii Europene. Susţinerea activităţilor separatiste din Ucraina reprezintă o încălcare flagrantă a reglementărilor internaţionale şi o provocare gravă la adresa securităţii europene”
. 

În acelaşi timp, Parlamentul European se pronunţă pentru menţinerea deschisă a canalelor de comunicare cu Rusia. "Uniunea Europeana trebuie să restabilească, parţial, opţiunile şi instrumentele de cooperare cu Rusia în domeniul statului de drept şi sistemelor judiciare"
 a declarat Înaltul reprezentant UE pentru Afaceri Externe, Federica Mogherini.
Consistent plan anti-criză al Kremlinului pentru sprijinirea Rusiei
Guvernul rus pregăteşte lansarea unui program anti-criză în valoare de 18 miliarde de euro - echivalentul a 1,375 trilioane de ruble - într-o încercare de a redresa economia ţării, afectată de sancţiunile occidentale, de preţurile globale la petrol în scădere şi de devalorizarea rublei, a declarat vicepremierul rus Igor Şuvalov. După o întâlnire cu preşedintele Vladimir Putin, vicepremierul a declarat: „Conform acestui plan trebuie să finanţăm în prezent o serie de măsuri cu o valoare totală de 1,375 trilioane de ruble”
. Igor Şuvalov a declarat că banii vor proveni de la buget precum şi din fondul naţional pentru ajutor social - sumă imensă, acumulată, de-a lungul ultimilor ani, în urma exporturilor de petrol când preţul acestuia era foarte ridicat. 
Vladimir Putin a declarat că Moscova se aştepta ca „regulile economice internaţionale” să fie stabile, dar că acum şi-a învăţat lecţia. „În pofida stabilităţii exterioare a regulilor economice internaţionale, de fapt ele sunt supuse eroziunii de către factori politici”. „Am fost de fapt destul de naivi, gândindu-ne că aceste fundamente ale economiei globale sunt de nezdruncinat”
 a declarat liderul de la Kremlin.

Planul anti-criză a fost discutat timp de mai multe zile. Potrivit publicaţiei Kommersant, acesta conţine peste 100 de clauze ce urmăresc să susţină creşterea şi diversificarea economiei şi să ajute afacerile mici şi mijlocii. „Pe lângă ajutorul considerabil acordat sistemului bancar rusesc, până la 50 de miliarde de ruble vor fi alocate susţinerii sectorului agricol, 20 de miliarde de ruble pentru industrie şi 16 miliarde de ruble pentru Ministerul Sănătăţii”
 a precizat Igor Şuvalov.

„Un loc sfânt nu este niciodată pustiu”
Sancţiunile instituite de SUA şi de UE împotriva Rusiei vor ajuta la apropierea acesteia de partenerii săi din Golful Persic, a afirmat ministrul rus al Economiei şi comerţului, Denis Manturov, la mijlocul lunii decembrie 2014, la Bahrain. „Împoriva ţării noastre au fost instituite sancţiuni ilegale de ţările occidentale. Acest lucru deschide, însă, posibilităţi suplimentare. Sau, cum se spune, un loc sfânt nu este niciodată pustiu. Din acest motiv, vă invităm şi suntem gata să discutăm despre direcţiile tradiţionale existente în relaţiile noastre cu ţările occidentale”
 a declarat oficialul rus, subliniind că, în prezent, Moscova este gata să dezvolte, în mod activ, dialogul cu ţările din Orientul Mijlociu, Asia de Sud-Est şi America Latină, contacte care nu sunt afectate de sancţiunile economice şi aspectele politice.

Producţia de petrol a Rusiei a atins în decembrie 2014 un nivel record post-sovietic, arătând că cea mai importantă sursă de venituri a ţării nu a fost până acum afectată de sancţiunile americane şi europene sau de prăbuşirea preţurilor ţiţeiului. “Rusia a produs” în decembrie 2014 “10,667 milioane de barili de petrol pe zi, în creştere cu 0,3%, potrivit datelor preliminare publicate de Ministerul Energiei. Datele se referă la ţiţei şi condensat, un petrol ultra uşor din care se produc carburanţii de calitate ridicată. Creşterea a fost susţinută de activitatea unor producători privaţi”
.

Majoritatea ruşilor îl consideră pe Vladimir Putin omul anului 2014, care a fost susținut de 71% dintre ruși în luna decembrie 2014, a declarat preşedintele Centrului naţional de studiere a opiniei publice, Konstatin Abramov. Preşedintele Rusiei conduce în rating-ul acestui centru de 11 ani. Pe locul doi s-a clasat ministrul rus de Externe, Serghei Lavrov, care a fost susţinut de 8% dintre ruşi. Premierul rus, Dmitri Medvedev, este susținut de 5% dintre respondenţi.
“Anul 2014 a fost anul Putin”

Anul 2014 a fost anul Putin, a apreciat AFP  într-o analiză, considerând că anexarea Crimeei a modificat harta Europei şi a deschis o perioadă de confruntare globală între Rusia şi Occident. La aproape un an de la anexarea peninsulei, nimeni nu a calculat, încă, amploarea consecinţelor deciziei preşedintelui rus. “Mulţi consideră că 2014 a fost anul Putin, al schimbării poziţiei şefului statului rus şi al revanşei Rusiei pe scena internaţională”.

În momentul declanşării crizei din Ucraina, Vladimir Putin avea o experienţă îndelungată la conducerea statului rus în cei 15 ani de putere - atât în calitate de preşedinte, cât şi ca premier. Războiul din Cecenia, întărirea controlului asupra presei independente, lipsa de forţă a opoziţiei ruse i-au adus lui Vladimir Putin faima unui preşedinte autoritar. “Pentru Rusia, însă, Putin este liderul care a asigurat stabilitatea economică şi a susţinut apariţia clasei de mijloc, după haosul din perioada în care presedinte a fost Boris Eltin. De asemenea, Vladimir Putin este considerat artizanul reînnoirii, liderul unei Rusii care a revenit în forţă după umilirea suferită în urma destrămării Uniunii Sovietice”
.

Protestele proeuropene din Piaţa Independenţei din Kiev, îndepărtarea lui Viktor Ianukovici de la conducerea Ucrainei în februarie 2014, intervenţia occidentală în sfera de influenţă rusă, faptul că NATO se află la graniţele Rusiei, au declanşat reacţia Kremlinului: anexarea Crimeei în urma unui referendum controversat. În acest context au apărut tensiunile între Rusia şi Occident. 
“Pentru Moscova, anexarea Crimeei a reprezentat revenirea firească, în componenţa Rusiei, a unui teritoriu considerat "sfânt". În schimb, pentru capitalele europene, şeful statului rus a modificat, printr-o simplă semnătură, harta Europei, într-un mod neîntâlnit pe Bătrânul Continent de la încheierea celui de Al Doilea Război Mondial. Acuzat de către liderii occidentali de "agresiune" în Europa, prezentat de tabloidele europene drept noul Hitler, dar beneficiar al unei imense popularităţi în Rusia, Vladimir Putin a obţinut, în opinia anti-atlantiştilor europeni, un statut aparte: de campion al contestării "leadership-ului american"”
.

Acţiunile liderului de la Kremlin au readus în atenţie sintagma dispărută în 1991, odată cu URSS - Războiul Rece. Pe de altă parte, spre deosebire de URSS, “Rusia nu este deţinătoarea unei ideologii, a unui model” - deşi poate avea capacitatea de a declanşa o eventuală "lungă iarnă" în relaţiile viitoare dintre ruşi şi occidentali. “Zboruri ale bombardierelor strategice în apropierea spaţiului aerian al ţărilor UE, desfăşurarea de exerciţii navale cu vase militare, care provoacă îngrijorare în rândul generalilor NATO - toate evocă o situaţie cunoscută. Vladimir Putin consideră că e vorba doar de inversarea rolurilor: occidentalii nu şi-au respectat promisiunea de a nu extinde NATO până la graniţele Rusiei - în acest caz, Rusia de ce n-ar acţiona? Cine ameninţă pe cine? se întreabă Moscova”.

Între timp, de cealaltă parte, apar întrebări: ce vrea Putin? până unde va merge? "Putin se considera un lider veşnic, având o singură misiune: salvarea Rusiei de Occident. Face, periodic, referiri la istorie, îşi caută locul în rândul liderilor care au salvat Rusia de ameninţări"
 a afirmat analistul Maria Lipman. “Potrivit experţilor, criza din Ucraina a arătat că Vladimir Putin a dorit un singur lucru: respect şi tratament egal în relaţia cu Statele Unite. Ce se anticipează şi ce se aşteaptă în acest moment, legat de Rusia? Se anticipează continuarea politicii de expansiune, reorientarea priorităţilor energetice din Europa spre Asia, refacerea legăturilor cu ţările din America de Sud şi din Orientul Mijlociu - cum a anunţat preşedintele rus - susţinerea, în continuare, a regimului sirian condus de Bashar al-Assad şi un rol esenţial în negocierile legate de dosarul nuclear Iranian”. În ceea ce priveşte confruntarea cu Occidentul, "Putin crede că nervii occidentalilor nu sunt la fel de rezistenţi ca ai lui"
 a apreciat Konstantin Kalacev.

.
“Cu Putin la conducere, Rusia ar mai putea rezista 5-10 ani”

Deşi preţului petrolului, materia primă care aduce o mare parte din veniturile bugetului Rusiei, a scăzut cu 40% în ultimele şase luni, iar rubla s-a prăbuşit cu peste 40%, preşedintele Vladimir Putin ar putea să mai rămână la putere cinci-zece ani întrucât, sub conducerea sa, ruşilor le-a crescut nivelul de trai timp în mod constant, a afirmat The Guardian. Observatorii se întreabă dacă disputa dintre Vladimir Putin şi Occident ar putea să slăbească puterea liderului de al Kemlin. Unii analişti afirmă că nu se întevede, deocamdată, o astfel de posibilitate întrucât sistemul bancar rusesc este, încă, funcţional, iar şomajul rămâne scăzut. Deşi îngrijorările privind situaţia economică sporesc, puterea de a îndura a populaţiei nu s-a epuizat.

„Cred că situaţia în care sectorul manufacturier stagnează, veniturile reale ale populaţiei şi accelerarea inflaţiei îl vor determina pe Putin să renunţe la putere, dar acest lucru s-ar putea întâmpla în 5-10 ani. Probabil că nu vor exista schimbări pozitive până atunci“ a apreciat Konstantin Sonin, profesor de economie la Şcoala Superioară de Economie din Moscova. „Populaţia are o rezistenţă foarte mare“
.
Situaţia financiară a majorităţii populaţiei nu este foarte grea, iar mai mulţi indicatori economici sunt pozitivi, a afirmat analistul independent Timur Nigmatullin. Potrivit biroului de statistică al Rusiei, veniturile reale ale populaţiei au crescut cu 2,2% din ianuarie 2014 până în octombrie 2014, iar şomajul, cel mai relevant indicator pentru instabilitatea politică, a rămas scăzut, la aproximativ 5%, a precizat Timur Nigmatullin. În privinţa deprecierii rublei, a afirmat că Vladimir Putin este îndreptăţit, până la un punct, să fie optimist. Dacă rubla se depreciază cu 30% într-un an, acest lucru poate face exporturile Rusiei mai competitive, dar dacă scade cu 40-50%, poate produce instabilitate economică. „Aici echilibrul contează cel mai mult. Dacă rubla rămâne unde se află în prezent, ar putea fi un lucru bun. Dar dacă va continua să scadă, va avea consecinţe negative - un cost mai mare al creditării, probleme cu achiziţia de echipamente din străinătate şi instabilitatea sistemului financiar“
.
Întrebarea este: cât vor rezista oamenii. Răspunsul pare să fie „încă multă vreme“ consideră Vladimir Tihomirov, analist la BKF. „În ultimii ani veniturile populaţiei au crescut semnificativ, salariile şi pensiile au crescut foarte mult faţă de nivelul din urmă cu zece ani. Atunci când vor începe să scadă, populaţia va fi pregătită să strângă din dinţi o vreme“
.

Pe de altă parte, The Guardian a atenţionat că tensiunile crescânde între Moscova şi Washington cu privire la rachetele de croazieră şi la misiunile de patrulare ale submarinelor ruseşti cu capacitate nucleară ameninţă să pună capăt erei controlului armamentului şi să reînvie o rivalitate periculoasă între cele două arsenale nucleare dominante ale lumii. “Tensiunile au atins un nou nivel după ce SUA au ameninţat cu acţiuni de ripostă urmare a faptului că Rusia dezvoltă o nouă rachetă de croazieră. Washington acuză Moscova de încălcarea unuia dintre principalele tratate de neproliferare din perioada Războiului Rece” sugerând că şi-ar putea “redesfăşura propriile rachete de croazieră în Europa”, după peste două decenii de absenţă. “Atât SUA cât şi Rusia îşi modernizează arsenalele, iar Moscova acordă din ce în ce mai multă importanţă armelor nucleare pentru descurajare, generând, astfel, o adâncire a competiţiei militare”
. 
REPUBLICA MOLDOVA, 

ÎN DEGRINGOLADĂ POLITICĂ ŞI ECONOMICĂ
Negocierile privind formarea unei coaliţii de guvernare în Republica Moldova au fost în impas încă de la început - iar impasul s-a prelungit. Prim-vicepresedintele Partidului Liberal, Dorin Chirtoacă, atrăgea atenţia, la sfârşitul lunii decembrie 2014 - la aproape o lună de la alegerile parlamentare - asupra acestui fapt. "Atunci când se formează o coaliţie, contează să nu dureze la nesfârşit negocierile”
. Negocierile între PL, PLDM şi PD privind formarea unei coaliţii de guvernare au demarat la începutul lunii decembrie 2014. Discuţiile între cele trei formaţiuni politice s-au desfăşurat fără transparenţă, liderii refuzând să precizeze public subiectele abordate şi distrubuţia funcţiilor avută în vedere. 
Prima şedinţă de lucru a grupului de experţi desemnaţi de Partidul Liberal, condus de Mihai Ghimpu, Partidul Democrat, condus de Marian Lupu și Partidul Liberal Democrat, condus de Vlad Filat, în vederea elaborării Acordului de creare a coaliţiei de guvernare pro-europeană, s-a desfăşurat la începutul lunii decembrie 2014. Comentatori politici de la Chişinău au afirmat, în acea perioadă că „Societatea civilă nu mai este dispusă la concesii sau să menajeze” liderii politici. „La împărţirea funcţiilor, societatea civilă ar trebui să fie foarte atentă ca să nu se pornească pe vechea cale a distribuirii tuturor funcţiilor care există în stat, inclusiv directorii de şcoală, ceea ce ar fi catastrofal şi ar compromite definitiv alianţa. Este ultima şansă a liderilor pro-europeni de a recâştiga încrederea alegătorilor”. „De asemenea, partenerii externi, SUA, Uniunea Europeană au făcut declaraţii că se aşteaptă de la ei formarea cât mai rapidă a Guvernului”
.

La mijlocul lunii decembrie 2014, mai mulți lideri de opinie ai societăţii civile au lansat, la Chișinău, inițiativa Pentru o Guvernare Responsabilă prin care își propuneau să inițieze un dialog cu partidele pro-europene - care continuau negocierile în vederea formării unei noi coaliții de guvernare. ”Situaţia nu este de aşa natură ca să ne permitem luxul negocierilor până la nesfârşit. Noi vrem să cunoaştem evoluţia procesului de negocieri, să avem poziţia acestor trei formaţiuni. Această informaţie lipseşte, motiv pentru care am lansat iniţiativa” a precizat analistul politic Oazu Nantoi, care a prezentat platforma. ”Timpul trece şi situaţia în care se află Republica Moldova este una complicată. Nu vedem un progres, nu simţim că negocierile se desfăşoară într-o albie constructivă şi că Republica Moldova, în termeni raţionali, se va alege cu o coaliţie de guvernare previzibilă, stabilă şi responsabilă”
.
Acuze reciproce ale liderilor PLDM, PL şi PD  - comuniştii câştigă teren
Între cele trei formaţiuni proeuropene care au câştigat alegerile de la 30 noiembrie 2014 - PLDM, PL şi PD - există constante tensiuni în legătură cu împărţirea portofoliilor. Situaţia s-a relevat ca fiind reală după ce liderul liberal Mihai Ghimpu a acuzat PLDM şi PD că nu acceptă o împărţire echitabilă a funcţiilor în viitoarea guvernare, în conformitate cu responsabilitatea ce ar reveni celor trei partide dacă acestea formează o coaliţie. Mihai Ghimpu a avertizat că partidele pro-europene riscă să piardă definitiv încrederea electoratului. „Îmi doresc ca şi celelalte două partide să conştientizeze situaţia în care ne aflăm, aceasta poate fi ultima şansă oferită nouă de către cetăţeni”
.
Mihai Ghimpu a adus acuzaţii grele la adresa liderilor liberal-democrat şi democrat, în sensul că aceştia doresc funcţii „pentru a continua să fure ţara aşa cum ar fi făcut-o şi până acum”
. Liberalul a mai menţionat că, în cadrul discuţiilor, principalul subiect s-a referit la alegerea preşedintelui - ceea ce l-a determinat să creadă că Partidul Democrat doreşte două funcţii foarte importante în stat: cea de preşedinte al Parlamentului pentru liderul PD Marian Lupu şi cea de preşedinte al ţării pentru prim-vicepreşedintele PD Vladimir Plahotniuc. Oligarhul Vladimir Plahotniuc a fost implicat, până acum în mai multe scandaluri masive, cum ar fi dubla identitate, monitorizarea de către Interpol, nedeclararea proprietăţilor. De asemenea, Mihai Ghimpu a afirmat că Procuratura Generală de la Chişinău este controlată politic de Partidul Democrat. „O justiție controlată politic înseamnă falimentul integrării europene”
 a afirmat prim-vicepreședintele PL, Dorin Chirtoacă. 

Între timp, Partidul Comuniştilor şi-a afirmat disponibilitatea de a participa la negocieri. Şefa grupului comunist din parlament, Violeta Ivanov, a declarat pentru că PCRM este dispus să participe la negocieri. ''Noi suntem disponibili să discutăm probleme concrete, ceea ce ţine de neutralitatea statului, de suveranitatea statului, reintegrarea ţării, de problemele sociale şi problemele economice''
. Deputatul comunist Artur Reșetnikov a precizat, la rândul său, că negocierile nu vor fi condiţionate de funcţii, scopul PCRM fiind stabilitatea ţării şi creşterea nivelului de trai. „Nu vom condoţiona negocierile de oferirea unor funcţii. Vrem să dăm exemplu de consolidare a societăţii. Trebuie să găsim puncte comune. Punctele comune nu sunt greu de identificat, căci reies din ceea ce îşi doresc cetăţenii - pace şi bunăstare”
.

Iurie Leancă s-a pronunţat, la sfârşitul lunii decembrie 2014, în favoarea unei colaborări între formaţiunile pro-europene şi Partidul Comuniştilor, al lui Vladimir Voronin, care dispune de 21 de mandate în noul Parlament. „Partidul Comuniştilor a devenit mai puţin radical prin faptul că a eliminat din rândurile sale tot felul de elemente extremiste”. „Comuniştii, din câte am înţeles, sunt pentru cursul european, deci putem găsi formule, putem găsi obiective de colaborare pentru a avea o conlucrare parlamentară”
.

De asemenea, preşedintele de onoare al democraţilor, Dumitru Diacov, s-a pronunţat pentru conlucrarea cu PCRM în ideea asigurării unei largi susţineri a guvernului în noul parlament. „Vrem să extindem spaţiul de cooperare, să asigurăm guvernul şi guvernarea cu mai mare sprijin popular. De aceea am venit cu ideea de a găsi un mod de conlucrare cu Partidului Comuniştilor'”
.
SUA: „Republica Moldova să formeze rapid un nou guvern”
Washington-ul a îndemnat, la începutul lunii decembrie, liderii moldoveni să formeze "cât mai rapid un guvern", a declarat purtătoarea de cuvânt a Departamentului de Stat, Marie Harf. "Statele Unite îndeamnă liderii Moldovei să acţioneze rapid pentru a forma un nou guvern", a precizat oficialul amrican, subliniind că noul executiv de la Chișinău trebuie "să lupte împotriva corupţiei, să avanseze pe calea reformelor şi să găsescă o soluţie completă şi paşnică pentru diferendul din Transnistria"
. 
Statele Unite împărtășesc, în general, evaluarea misiunii OSCE în Republica Moldova, anume că că alegerile au corespuns standardelor și normelor internaționale. Pe de altă parte, în egală măsură cu observatorii OSCE, SUA își exprimă îngrijorarea față de decizia Comisiei Electorale Centrale a Republicii Moldova de a exclude unul dintre partide din cursa electorală – partidul Patria - doar cu câteva zile înaintea votului, a precizat Marie Harf.  
Partidul Socialiştilor moldoveni vrea denunţarea Acordului de Adociere cu UE 

Aflat într-o vizită la Moscova în vederea unei întâlniri cu Grigori Karasin, adjunct al ministrului rus de Externe, Igor Dondon, liderul Partidului Socialiştilor din Moldova - câştigător individual al alegerilor - a susţinut că ”Transnistria şi Găgăuzia nu vor merge în UE”. Susţinând de fiecare dată ideea de denunţare a Acordului de Asociere dintre Uniunea Europeană şi Republica Moldova, acesta a ţinut să adauge ”Nu vreau să fac predicţii pesimiste, dar nici nu-mi doresc să înceapă un proces de autodeterminarea diferitelor regiuni în Moldova”. Igor Dodon a menţionat că PSRM va pune în discuţia Parlamentului de la Chişinău ”problema denunţării Acordului de Asociere cu UE”
, încercând să determine chiar declanşarea alegerilor parlamentare anticipate.

Igor Dodon a subliniat că federalizarea Republicii Moldova e unica soluţie de elucidare a conflictului transnistrean. Socialiştii au câştigat alegerile obţinând 20,51% din voturi, ceea ce le asigură 25 de mandate parlamentare. Partidele proeuropene - PLDM, PD şi PL - au obţinut, împreună, 55 de mandate din cele 101 ale Parlamentului de la Chişinău. „Spre deosebire de comunişti, Dodon nu ne-a minţit”
 a declarat o sursă din cadrul guvernului rus, referindu-se la discuţiile dintre oficali de la Moscova şi liderul socialiştilor din Republica Moldova. 

Liberalii, excluşi din negocieri, în favoarea comuniştilor

PLDM și PD au invitat comuniștii la negocieri după ce PL a insistat ca funcția de șef al statului să fie partajată politic, așa cum s-a convenit partajarea funcţiilor de premier și de președinte al Parlamentului. PD și PLDM au refuzat. PLDM și PD au refuzat. Solicitarea PL „de a demara discuţiile cu privire la aderarea la NATO” a determinat PLDM și PD să îndepărteze PL de la masa negocierilor și să demareze discuțiile cu Partidul Comuniștilor condus de Vladimir Voronin. Pe de altă parte, viceopreşedintele PL Valeriu Munteanu a afirmat că „Partidul Liberal nu se va aşeza la masa de negocieri cu descendenţii lui Stalin, Beria şi Troţki” Potrivit lui Dorin Chirtoacă, prim-vicepreşedinele PL, „PLDM și PD au înţelegeri mai vechi cu comuniştii, dar încearcă să dea vina pe liberali pentru insuccesul negocierilor ca să justifice o (...) coaliţie cu PCRM”
.

Vlad Filat a precizat că discuțiile cu Partidul Comunist sunt necesare. „Noi nu privim aceste discuţii ca pe nişte negocieri pentru crearea majorităţii parlamentare. (...) Trebuie să ne gândim că în 2016 trebuie să alegem preşedintele ţării şi trebuie să muncim în acest sens”. A subliniat că „este nevoit” să treacă peste unele declaraţii făcute anterior la adresa comuniştilor moldoveni. „Nu suntem în faza în care să ne jucăm cu emoţiile. Trebuie să luăm decizii. Cei care vor să se joace cu emoţiile, să-şi asume această abordare. Ţara are nevoie de guvernare şi trebuie să ne asumăm responsabilitatea şi să luăm decizii, unele chiar destul de dificile, pentru a asigura procesul de guvernare. Aşa că în timpul care ne-a mai rămas ar trebui să ajungem la un compromis rezonabil”
.
La rândul său, liderul Partidului Democrat, Marian Lupu, a afirmat că formarea guvernului este o prioritate, motiv pentru care au fost demarate negocierile cu comuniştii moldoveni. A apreciat că dialogul cu comuniştii „este unul constructiv”, subliniind că nu este supărat pe jignirile publice aduse, anterior, de liderul PCRM, Vladimir Voronin. Marian Lupu a declarat că unul dintre puternicele puncte divergente este insistenţa Partidului Liberal ca Republica Moldova să renunțe la statutul de țară neutră. „PL ne-a informat că e nevoie de a iniţia discuţii privind renunţarea la statutul de ţară neutră şi să ne propunem să aderăm la NATO. Nu putem fi de acord cu aşa ceva”
 a menționat liderul PDM. 

Preşedintele Alianţei Liberalilor şi Democraţilor din Europa, Graham Watson, care a încurajat Chișinăul să se „debaraseze de trecutul comunist și să meargă înainte”, a criticat excluderea PL, de către PLDM și PDM, din formula de coaliție și acceptarea unei coaliții susținute de comuniști: „Partidul Liberal a fost marginalizat de interesele mari de afaceri, care preferă o înţelegere cu comuniştii" a afirmat Graham Watson. „PLDM și PD au acceptat” iniţial „acordul pe care cele trei partide - PLDM, PDM şi PL - l-au discutat şi acceptat în fata reprezentanţilor partenerilor europeni (...). Ulterior, au început să apară nuanţele şi "notele de subsol". Acestea ţin în principal de un element care e hârtia de turnesol, respectiv procuror general din UE şi o misiune europeană pentru reformarea justiţiei în Republica Moldova. Acesta a fost testul european pe care nu toţi l-au trecut”
. 
PL doreşte numirea unui procuror general dintr-o ţară UE – PLDM şi PDM resping, ferm, ideea
Mihai Ghimpu a declarat că Partidul Liberal îşi menţine propunerea ca funcţia de procuror general să fie ocupată de un specialist din Uniunea Europeană. „Noi nu mai avem ce ceda, pentru că am cedat deja tot, chiar şi ceea ce ţine de revizuirea statutului de neutralitate. Liderii PLDM şi PDM nu merg cu picioarele pe pământ. Noi insistăm ca funcţia de procuror general să fie atribuită unui procuror „importat”. Dacă noi nu putem face faţă luptei cu corupţia, să vină cineva din exterior să ne ajute”
. Potrivit vicepreședintelui PL, Valeriu Munteanu, este vorba despre „selectarea unui procuror din afara Republicii Moldova, căruia îi va fi acordată cetăţenia moldovenească”
 pentru a nu fi încălcată legislaţia ţării. 
Vlad Filat a acuzat PL de blocarea negocierilor şi a criticat propunerea acestei formaţiuni de a numi în funcţia de procuror general o persoană din afara Republicii Moldova, motivând că „o persoană străină nu poate fi pregătită pentru această funcţie”. În acelaşi timp, preşedintele PLDM a respins şi ideea partajării tuturor funcţiilor. „Rămânem în continuare pe poziţia că funcţia de preşedinte nu poate fi partajată. Cât priveşte partajarea ministerelor, ele nu aparţin unui politician. Important e ca redistribuirea ministerelor să ofere eficienţă şi să fie funcţionale”
 a afirmat Filat.

Acuzaţii la adresa liberalilor au fost aduse şi de liderul Partidului Democrat, Marian Lupu, care a susţinut că formaţiunea lui Mihai Ghimpu ar fi refuzat conducerea unor ministere importante. „Nu mai avem timp de pierdut”
. 

Şeful Delegaţiei UE la Chişinău, nemulţumit de reforma justiţiei

Pirkka Tapiola, şeful Delegaţiei Uniunii Europene în Moldova, a sugerat că UE a decis să acorde Moldovei mai puţini bani pentru reforma justiţiei. Mai mult, în cazul în care nu vor fi prezentate progrese în acest domeniu, suportul financiar va fi redus şi mai mult. „Succesul strategiei de reformă a sectorului justiţiei, până la urmă, se evaluează printr-un singur criteriu – dacă omul când merge în instanţă se simte îndreptăţit, că are acces la justiţie echitabilă”, a declarat Pirkka Tapiola „Când un investitor ia decizia să vină sau nu într-o ţară, nu va examina cât de ieftină este forţa de muncă sau care e piaţa disponibilă, ci dacă accesul la justiţie e echitabil şi dacă  va trebui să facă faţă, să lupte împotriva corupţiei din acea ţară” a adăugat oficialul european. 

Potrivit opiniei şefului Delegaţiei UE, Republica Moldova trebuie să  depună un efort substanţial în lupta cu corupţia din sistemul justiţiei. „O mare dezamăgire pentru noi este reforma procuraturii, care se constată că rămâne sub influenţa politicului şi a anumitor interese politice. Cu regret, această lege încă n-a fost adoptată şi aşteaptă recomandarea Comisiei de la Veneţia din martie 2015”
. 
„Partidul Comunist nu mai este o formaţiune anti-europeană”

"Cu un guvern minoritar, în componenţa căruia vor intra PLDM și PD, susţinut de PCRM, vom avea totuşi o guvernare pro-europeană. Toate funcţiile cheie vor fi ale pro-occidentalilor, iar Partidul Comuniştilor nu mai este o formaţiune anti-europeană, este un partid oportunist, cu o ideologie incertă, care nu va afecta actul guvernării" a apreciat analistul politic Corneliu Ciurea. ”În mod evident”, PLDM și PD „s-au antrenat într-un proces de discuţii serioase cu Partidul Comuniştilor. Din culise cunoaştem că există un set de condiţii pe care le înaintează comuniştii pentru a fi parte a unei coaliţii sau cel puţin pentru a susţine un guvern minoritar”. 

Analistul a subliniat că PLDM şi PD nu au găsit limbaj comun cu PL şi, pe de altă parte, că Occidentul ar accepta alianţa cu comuniştii. ”O coaliţie cu Partidul Comuniştilor este acceptată de Uniunea Europeană, politicienii europeni. Înainte de scrutinul parlamentar, oficialii spuneau că este important să avem o alianţă pro-europeană, chiar dacă pentru crearea acestei coaliţii, va fi nevoie de atras comunişti”
.  
La Chişinău se discută de „ancorare europeană”
, nu de integrare în UE

”La Chişinău se nuanţează foarte multe teme majore. Nu se mai vorbeşte despre aderarea la Uniunea Europeană, ci de ancorare europeană” a afirmat politologul Dan Dungaciu în cadrul dezbaterii Contra-maidan la Chişinău, organizată de Fundaţia Universitară a Mării Negre. El a atras atenţia asupra faptului că liderii pro-europeni au renunţat la aplicaţia de aderare la UE, promisă în campanie, şi la apropierea de NATO. „Modul în care se folosesc termenii este fundamental în spaţiul estic. Neutralitate înseamnă NATO, nu – Rusia, da. Federalizare înseamnă că o parte controlează întregul iar aceasta este controlată de Federaţia Rusă. Deci, cuvintele încep să se schimbe la Chişinău. Ce înseamnă o Moldova europeană? Nu sunt şi ucrainenii, georgienii şi armenii europeni? O Moldova europeană nu mai vorbeşte despre integrare”
. Purtătorul de cuvânt al preşedinţiei moldovene a vorbit despre ancorarea Republicii Moldova la UE ca proiect naţional de viitor, nu despre integrare. În campania electorală, Vlad Filat, Iurie Leancă şi Marian Lupu anunţau că vor depune aplicaţia de aderare la Bruxelles. După alegeri, ideea a fost abandonată ca fiind nerealistă. 

Guvernul de la Chişinău va fi controlat de comunişti, „indiferent cum încearcă să camufleze liderii Partidului Democrat Liberal şi Partidul Democrat acest lucru” a apreciat Dan Dungaciu. Blocajul în negocierile post electorale s-a produs pentru că PLDM şi PD au schimbat termenii acordului negociat cu oficialii europeni. Banii care au intrat în Republica Moldova - respectiv, 1.860 de miliarde de euro - de la Fondul Monetar Internaţional, Comisia Europeană şi Banca Mondială „au avut o utilizare „problematică”
. 

PLDM şi PDM vor amânarea cererii de aderare la UE – Iurie Leancă doreşte depunerea cererii în 2015

Partidul Liberal Democrat şi Partidul Democrat  au căzut de acord asupra faptului că, în condiţiile în care cererea de aderare la Uniunea Europeană ar fi înaintată de Republica Moldova în 2015, ar putea fi respinsă. "Decizia de depunere a cererii de aderare la UE o vom lua mai încolo. Fireşte că decizia dată va fi coordonată şi cu partenerii noştri europeni. Noi avem voinţa fermă de a merge ferm spre UE. Au fost nişte semnale că să nu ne grăbim cu cererea ca să nu apară discuţii şi să nu fie respinsă. Dar nu am nici un dubiu în intenţiile PD şi PLDM de a implementa agenda europeană”
 a declarat vicepreşedintele PLDM, Valeriu Streleţ.

Liderul democrat Marian Lupu a precizat că tema integrării europene a Republicii Moldova este „doar o chestiune de PR”, cu precizarea că nu există „nici un folos în a fi depusă (...) când ştii că ea va fi respinsă”. În anul 2014, atât premierul Iurie Leancă, cât şi ministrul de Externe, Natalia Gherman, au anunţat că Republica Moldova va depune cerere de aderare la Uniunea Europeană până la finalul anului 2015. 
După ce liderul PD Marian Lupu şi deputatul PLDM Valeriu Streleţ au declarat că nu se vor grăbi să depună cererea de aderare a Republicii Moldova la Uniunea Europeană, Iurie Leancă a declarat contrariul. Faptul denotă că în interiorul alianţei există contradicţii referitor la depunerea acestei cererii pentru aderarea la UE. „Eu nu m-am răzgândit nici o clipă. Astăzi, noi ştim foarte bine că încă nu corespundem criteriilor tehnice. Avem, însă, obiective clare pe dimensiunea reformelor, în special în domeniul justiţiei. Avem suficient timp pentru a lansa din primele zile ale noii guvernări acest proces de reformare” a declarat Iurie Leancă. Replica lui Marian Lupu nu s-a lăsat mult aşteptată: „Eu pe aceşti colegi super optimişti aş vrea să îi întreb: ce se întâmplă mai departe? Cel mai probabil scenariu este că, la o distanţă de o lună sau două, primim răspuns negativ. Al doilea scenariu, e că respectiva solicitare rămâne pe poliţe ani şi ani la rând”
.

Leul moldovenesc în cădere liberă - criză dură, la orizont

Republica Moldova se confruntă cu o criză financiară din ce în ce mai dură, care s-ar putea acutiza în perioada următoare. Leul moldovenesc s-a depreciat cu peste 30% în raport cu moneda euro și USD, iar tendința se menține. Intervențiile valutare pe piață, operate de Banca Naţională a Moldovei, nu au redresat situația. Instituțiile bancare par să fi format grupuri care afișează același curs de vânzare-cumpărare a dolarului. Fenomenul este unul periculos. Potrivit fostului ministru moldovean de Finanțe, Veaceslav Negruța, această mișcare ar putea marca începutul unei „coordonări brutale” a cursului valutar.

Pe de altă parte, Banca Naţională a Moldovei susține că nu a emis nici un ordin de plafonare a cursului valutar și că „băncile încearcă să găsească un curs de echilibru”
. La rândul său, președintele Ligii bancherilor din Moldova, Dumitru Ursu, a dat asigurări că nu există nici un fel de înțelegeri între bănci. Pe de altă parte, s-a precizat că „deprecierea continuă a leului moldovenesc are efecte din ce în ce mai nefaste asupra capacităţii de plată a populaţiei şi asupra întregii economii naţionale”
. Unii experți susțin că „Moldova se află în faţa unei crize puternice, similare celei din 1998”
. 
Cel mai mult vor avea de suferit de pe urma devalorizării leului moldovenesc întreprinderile care depind de importurile de materie primă, care vor fi nevoite să majoreze prețurile. Sectorul bancar va fi afectat din cauza majorării volumului creditelor neperformante. Sunt afectate persoanele fizice care au venituri în lei moldoveneşti, dar trebuie să facă plăţi în valută străină. În plus, se aşteaptă o scăderea a preţurilor la imobile din cauza reducerii puterii de cumpărare a populaţiei, creşterea stocurilor de mărfuri şi a ratei șomajului. Vor scădea intrările în buget din taxele vamale şi impozitarea agenţilor economici. Va creşte deficitul bugetar şi datoria internă din cauza finanţării suspecte și păguboase cu 6,5 miliarde lei a Băncii de Economii, Unibank şi Banca Socială, sumă neacoperită. BNM a susținut că principalul motiv al deprecierii leului moldovenesc a fost nivelul slab de acoperire a cererii de către ofertă, fapt cauzat de restricțiile economice impuse de Rusia, precum și de diminuarea remitențelor de la moldovenii care muncesc în Rusia.
Potrivit fostului premier al Republicii Moldova, Ion Sturza, aproximativ 600 milioane de lei moldoveneşti „au luat drumul Moscovei” ca urmare a „stângăciei BNM”. El l-a acuzat pe guvernatorul BNM de „complicitate la delapidarea băncilor din Republica Moldova, la spălarea a peste 25 miliarde USD în situaţia tranzitului banilor prin băncile din Moldova în răsunătorul caz Magniţky”. „Cum putea BNM să limiteze oferta de lei, când au fost pompate 3 miliarde de lei din aer - bani care s-au dus pe piaţa valutară şi care au fost scoşi din reţea spre Rusia? Aşa se salvează moneda? Prin scoaterea banilor din ţară? Nu există nici o scuză pentru BNM pentru acest mega-rateu. Republica Moldova are o legislaţie extrem de dură, care impune nişte reguli foarte clare în ceea ce priveşte prudenţa financiară, controlul şi transparenţa în sistemul bancar. Această legislaţie trebuia pur şi simplu aplicată. Acest rateu al echipei de management de la BNM va avea repercusiuni politice şi economice foarte dure”
 a afirmat Ion Sturza.  


Economiști din Republica Moldova au atenţionat autoritățile cu privire la riscurile care planează asupra economiei ca urmare a crizei financiare din Rusia. 

Economiștii de la Exper-Grup au atenționat asupra riscului ce planează asupra „plasamentelor băncilor moldoveneşti în băncile ruseşti” după devalorizarea rublei rusești. Ulterior, șeful Comisiei parlamentare pentru economie, Veaceslav Ioniță, a anunțat că „900 milioane de dolari au investit băncile moldoveneşti în băncile ruseşti din iunie 2013 până în prezent (...) după ce un controversat om de afaceri, care deţine şi cetăţenia Federaţiei Ruse, a devenit, în mod dubios, acţionar principal la Banca de Economii a Moldovei, aflată înainte de aceasta în proprietatea statului”. Banca de Economii a Moldovei a reintrat în posesia statului în urma deciziei unei instanțe de judecată, „dar banii deja au fost scoşi din ţară”
. 


Şeful Comisiei parlamentare pentru economie a afirmat, referitor la situaţia banilor din băncile moldoveneşti care au luat calea Moscovei, că situaţia este cu atât mai delicată cu cât Republica Moldova se bazează pe srpijinul occidental. „Noi solicităm asistenţă financiară de la europeni, aşteptăm investiţii străine în Moldova, dar, în acelaşi timp, ducem banii noştri în Rusia - o ţară nu tocmai sigură pentru plasarea securizată a banilor”. El a subliniat că riscul ca Moldova să piardă acești bani este foarte mare: „Sper foarte mult că banii nu au fost plasaţi în ruble ruseşti. În acest caz ar fi urât de tot”
.

Veaceslav Ioniță a estimat că anul 2015 va fi greu pentru Republica Moldova dacă nu va fi ajustată urgent politica bugetar-fiscală: „Există un risc mare în ceea ce priveşte cursul valutar. Nu ştim ce va fi cu depunerile cetăţenilor în băncile plasate sub administrarea Băncii Naţionale a Moldovei, plus deficitul bugetar enorm pentru anul 2015 , de minim 5% din Produsul Intern Brut”
.

Criza financiară din Federaţia Rusă afectează direct și sute de mii de moldoveni, care muncesc în Rusia și primesc salariile în ruble rusești. Mulţi cetățeni moldoveni se întorc acasă - alții, acceptă să lucreze în Rusia, chiar dacă veniturile lor au scăzut. Totodată, cetăţenii moldoveni care aleg să rămână în Federația Rusă vor fi nevoiți să-și renegocieze salariile pe care le primesc în ruble până la un nivel cel puțin apropiat exprimat în dolari sau euro anterior crizei, susțin experții moldoveni.

Dependenţa energetică a Chişinăului de Transnistria, în creştere
Dependența energetică a Chișinăului de regiunea transnistreană, controlată de regimul separatist pro-rus, a crescut până la 75% după ce Ucraina a sistat exportul de energie electrică în Republica Moldova, din cauza crizei de curent pe piața internă. Republica Moldova s-a văzut în situaţia de a suplimenta achiziţionarea curentului de la Centrala electrică de la Cuciurgan, situată în partea stângă a Nistrului şi deţinută de compania rusă InterRao. Ministrul Economiei de la Chișinău a dat asigurări că „securitatea energetică a statului este asigurată”, apreciind că „în timp, Centrala electrică de la Cuciurgan a demonstrat că poate fi un partener de încredere”. „Nu avem motive de îngrijorare. Până acum primeam 60% din necesar din Ucraina şi restul de la Centrala de la Cuciurgan. Acum nivelul s-a mărit de la Cuciurgan. Centrala de la Cuciurgan poate să ne asigure şi 100%, dar nu este nevoie. Există  alternative, regimuri insulare de la Centrala Electrică cu Termoficare nr. 1, CET-1 şi CET-2 din Chişinău”
 a declarat ministrul Economiei, Andrian Candu.

Guvernul Republicii Moldova a anunțat că este în căutare de soluții pentru diversificarea surselor de aprovizionare cu energie electrică și gaze naturale. Mai multe proiecte de interconexiune cu România sunt în proces de elaborare și implementare. În fapt, este vorba de proiectul privind interconectarea reţelelor de înaltă tensiune Isaccea-Vulcănești și Strășeni-Ungheni-Iași, pentru a extinde capacitatea de transport între România și Republica Moldova și de construirea unor stații de cuplare în curent continuu de tip back-to-back pe aceste linii. 

Memento

Deși autoritățile încearcă să nu creeze panică, dependența energetică de Transnistria nu poate să nu îngrijoreze Chișinăul, mai ales există precedente în acest sens - în 1999 și în 2004. Astfel, în 1999, sute de localități de pe malul drept al Nistrului au fost lipsite, timp de câteva zile, de curent electric, deoarece Centrala de la Cuciurgan a sistat livrările către malul drept al Nistrului. Atunci, România a acoperit 10% - maximum posibil din punct de vedere tehnic - din necesarul de curent al Republicii Moldova, prin cele trei linii cu puterea de 110 kilovolți care leagă malurile Prutului.
În anul 2004, situația s-a repetat. Atunci, Chișinăul cumpăra de la Cuciurgan peste 70% din necesarul de energie electrică, iar decizia Tiraspolului de a scufunda malul drept al Nistrului în beznă a avut la bază divergențe politice.
Creşte preţul energiei electrice
Furnizorul de curent din Republica Moldova, compania Gas Natural Fenosa a anunţat că va cere autorităților majorarea tarifelor pentru populaţie din cauza deprecierii leului moldovenesc. Furnizorul solicită ca tariful să fie calculat la cursul dolarului american, întrucât populaţia achită energia electrică în lei moldovenești, iar compania care distribuie curentul o achită producătorilor în dolari. "În cazul dat, când avem această depreciere evidentă şi mare (...) Gas Natural Fenosa are temei să ceară revizuirea tarifului pentru consumatorii finali"
 a afirmat directorul Centrului pentru eficienţă energetică şi resurse regenerabile.  

PEPINIERĂ JIHADISTĂ LA PORŢILE EUROPEI.

OFENSIVĂ INTERNAŢIONALĂ ÎMPOTRIVA STATULUI ISLAMIC
Iranul s-a alăturat Statelor Unite în lupta contra Statului Islamic 
Occidentul şi Iranul luptă împotriva grupării Statul Islamic. Teheranul atacă Statul Islamic, folosind, se pare, inclusiv avioane de luptă. Informaţiile, deşi confirmate de Statele Unite, sunt dezminţite de autorităţile iraniene. De ani de zile, Iranul îşi extinde influenţa în Irak. Garda Revoluţionarilor are la dispoziţie o unitate specială - Brigăzile Al-Kuds - destinată misiunilor în străinătate. Motivul implicării iraniene în Irak: avansul Statului Islamic ameninţă influenţa iraniană din această ţară. De asemenea, miliţiile jihadiste sunite ameninţă să distrugă centrele sfinte ale şiiţilor. Iranul, majoritar şiit, percepe o atare ameninţare ca o invazie. 
Preşedintele american, Barack Obama, a realizat că în Orientul Apropiat nu poate fi nimic rezolvat fără ajutorul Iranului, o ţară relativ stabilă şi cu o mare influenţă în statele vecine. Tocmai de aceea, la jumătatea lunii octombrie 2014, preşedintele american i-a trimis a patra scrisoare liderului suprem al Iranului, ayatollahul Khamenei, pentru a-l asigura că raidurile aeriene americane nu au drept scop nici slăbirea poziţiei Iranului în zonă, nici atacarea lui Baschar al-Assad. Mai mult, Barack Obama nu a exclus cooperarea SUA cu Iranul pentru combaterea Statului Islamic. Acest punct era asociat cu ajungerea la un acord în dosarul nuclear iranian, care nu a putut fi soluţionat din cauza poziţiilor instransigente ale hardliner-ilor iranieni şi americani.

Marele imam şi liderul Hezbollah libanez, împotriva Statului Islamic

Execuţiile sângeroase ai căror autori sunt teoriştii Statului Islamic "au atras mânia" lui Ahmed al-Tayyeb, marele imam al Universităţii islamice al-Azhar, principala instituţie culturală pentru islamiştii sunniţi. Marele imam a lansat un apel pentru pedepsirea "acestor barbari" aşa cum prevede Coranul "moarte prin crucificare sau prin tăierea mânilor şi picioarelor"
.  
Conducătorul Hezbollah-ului şiit libanez a afirmat că jihadiştii aduc grave prejudicii islamului. "Acum, mai mult ca niciodată, este necesar să fie invocat profetul legat de comportamentul unor grupări teroriste care se revendică de la Islam" a declarat Hassan Nasrallah, al cărui partid şiit combate mişcările jihadiste sunnite în Siria. "Prin actele lor imunde, violente şi inumane, aceste grupări au adus mai multe deservicii profetului şi musulmanilor decât duşmanii acestora" a  menţionat Hassan Nasrallah. "E vorba de acte care au murdărit cel mai mult  profetul, de-a lungul timpului"
 a completat, făcând aluzie, cu precădere, la controversata carte a lui Salman Rushdie, Versetele satanice - pentru care asupra autorului a fost lansată o fatwa de către ayatollah-ul Khomeini în 1989 - şi la filmul Inocenţa musulmanilor care a provocat manifestaţii violente în lumea musulmană, în anul 2012.
Un jihadist-copil în vârstă de 10 ani a executat doi "agenţi ruşi"
Statul islamic a difuzat o înregistrare video în care un băiat împuşcă doi bărbaţi, acuzaţi că lucrează pentru serviciile secrete din Rusia. În filmul care durează şapte minute apar cei doi bărbaţi care, aşezaţi în genunchi, sunt ucişi prin împuşcare de un copil în vârstă de 10 ani, după ce fuseseră supuşi unui interogatoriu legat de pretinsa lor tentativă de infiltare în Statul Islamic din Siria.
Titrată în engleză - Uncovering an enemy within - înregistrarea este comentată în limba rusă. Unul dintre cei doi bărbaţi - care reiese a fi cetăţean kazah - afirmă că a fost recrutat de FSB, având ca misiune să se apropie de un combatant din Statul Islamic, al cărui nume nu a fost dezvăluit. Cel de al doilea - a cărui cetăţenie nu este revelată, dar care spune că a lucrat pentru FSB în Rusia - a declarat că avea misiunea de a ucide un combatant al Statului Islamic,  căruia nu ii rosteşte numele. Cei doi au precizat că sarcina lor era colectarea şi  transmiterea de informaţii legate de membrii Statului Islamic în Siria.

După interogatoriu, un jihadist a recitat versete religioase şi a afirmat despre cei doi că "sunt prizonierii puilor de lei ai califatului" autoproclamat de Statul Islamic. Alături de el se afla băiatul care i-a împuşcat, iniţial, în cap, pe cei doi bărbaţi care stăteau în genunchi - continuând să tragă în ei după ce s-au prăbuşit. În final, apare un fragment dintr-o altă înregistrare video propagandistică, în care acelaşi băiat - care se recomandă Abdallah, originar din Kazahstan - spune că vrea să ucidă "necredincioşii"
. Imaginile erau gilmate într-un campus destinat antrenării copiilor, unde învăţau să mânuiască armele. 

Tânără japoneză, plecată să se "desăvârşească în islam"
Presa niponă a relatat cazul unei japoneze căreia "i-a fost spălat creierul" de un francez de origine algeriană. Cei doi, în vârstă de 20 de ani, au plecat din Turcia, având ca destinaţie Siria, pentru "a se desăvârşi în cadrul islamului"
. "Se spunea că voiau să plece la prieteni, în zonele controlate de Statul Islamic, însă, oficial, afirmaseră că pleacă în Turcia, pentru a participa la operaţiuni umanitare. Întrucât nu spuneau că pleacă pentru a "lupta alături de jihadişti" (…) era imposibil, din punct de vedere legal, să li se interzică această călătorie" a declarat o sursă din poliţia niponă pentru publicaţia Sankei Shimbun. "Tinerei i se spălase creierul. Cel mai probabil, cei doi au trecut graniţa, în Siria"
. 

Tatăl tinerei japoneze a relatat că fiica sa se convertise la islam. "Când mi l-a prezentat pe soţul ei, am realizat că fiica mea se convertise la islam. Purta un văl pe cap, nu mai mânca nici carne de porc, nici carne japoneză de vită, motivând că nu este "halal'. Mânca doar supă cu găluşte". Tatăl a afirmat că nu a înţeles convertirea fiicei sale la o religie pe care nu o cunoştea. "Cred că fiica mea a murit şi n-o mai pot defel ajuta"
. 

Nigeria : În urma Boko Haram, "case arse şi trupuri descompuse"
Boko Haram a lansat împotriva Baga – important centru comercial din Nigeria – şi împotriva localităţilor învecinate cea mai sângeroasă ofensivă în cadrul insurecţiei din nord-estul Nigeriei. Amnesty International a precizat că, în urma atacului, au pierit mii de persoane. Franţa şi Statele Unite au acuzat gruparea islamistă de "crime contra umanităţii"
. Mărturiile supravieţuitorilor sunt relevante. 

O mamă a nouă copii a ieşit din casa în care se ascunsese în timpul atacului, însoţită de trei dintre aceştia. Îşi căuta soţul, pescar şi ceilalţi şase copii. Pe străzile goale din Baga, s-a întâlnit cu cinci bărbaţi înarmaţi care au obligat-o, prin forţă, să-i urmeze. Au închis-o într-un cămin de fete, care era suprapopulat. "Acolo, erau peste 500 de  femei şi sute de copii" a relatat, prin telefon, din Maiduguri, capitala Borno – la 160 de kilometri de Baga – unde a reuşit să se refugieze. 

Prizonierele erau ţinuţi înghesuiţi în dormitoare – iar cei care nu mai încăpeau, stăteau afară, în frig. "Fusesem despărţite de copii" a relatat femeia. "Nu erau interesaţi de femei. Aveau atenţia aţintită asupra fetelor tinere. Le supravegheau permanent. Bărbaţi înarmaţi le însoţeau peste tot, chiar şi la toaletă." Islamiştii aduceau provizii furate din piaţă şi obligau femeile să gătească pentru ei. Când teroriştii "s-au săturat" de femeile "prea isterice", le-au eliberat. "Eram aproximativ 100 de mame. Nouă ne-au dat drumul, dar n-ar fi lăsat sub nicio formă fetele tinere să plece"
. Potrivit unui raport al Human Rights Watch, fetele tinere sunt frecvent răpite în nord-estul Nigeriei de jihadiştii Boko Haram. Cel mai adesea, femeile si tinerele fete sunt transformate în sclave, inclusiv sexuale. Uneori, sunt trimise în luptă, în prima linie.
După eliberare, martora a descoperit oraşul în ruine. "Am văzut multe case arse şi corpuri descompuse. Nu puteam respira din cauza mirosului de putreziciune. În afara luptătorilor Boko Haram, nu mai e nimeni în oraş. Patrulează zi şi noapte. Au cartierul general în baza militară. Au intrat în toate casele mari. Aproape toate satele prin care am trecut în drum spre Munguno erau pustii. Au rămas doar femeile în vârstă, care nu au putut să parcurgă o distanţă atât de mare. Multe femei sunt atât de bolnave încât nici nu-şi pot pregăti de mâncare, nu se pot mişca. Cred că vor muri de frig şi de foame"
 a afirmat supravieţuitoarea, care nu a reuşit să afle ştiri despre soţul său şi despre şase dintre copiii săi.

Islamiştii Boko Haram au ucis o femeie "în timp ce năştea" a precizat Amnesty International, reproducând relatarea unui martor. "O femeie a fost împuşcată în timp ce năştea. La fel, au fost ucişi câţiva copilaşi. Pruncul era jumătate vizibil"
. 
Un bărbat care a reuşit să fugă din Baga după ce stătuse ascuns timp de trei zile, a relatat cum a trebuit să "calce peste cadavre" pe o distanţă de 5 kilometri. Un pescar, care a reuşit să se refugieze în localitatea Dubuwa din Ciad a reprodus imagini de coşmar din Baga. Jihadiştii "au ridicat baricade în punctele strategice ale oraşului. Erau cadavre peste tot. Peste oraş plutea mirosul cadavrelor în descompunere"
. Atentatele comise de Boko Haram s-au înmulţit în partea de nord-est a Nigeriei. Două femei kamikaze au detonat centurile cu explozibil într-o piaţă din Potiskum, producând victime. O fată în vârstă de10 ani a fost folosită într-un atentat sinucigaş, explozia soldându-se cu 19 morţi.
Amnesty International a transmis imagini preluate prin satelit din Baga şi din Doron Baga, situate la 2,5 kilometri distanţă, care arată amploarea dezastruslui.  Potrivit Amnesty International, mărturiile şi imaginile prin satelit pot dovedi faptul că ofensiva Boko Haram este "total distructivă", având ca scop constituirea unui califat islamic în nord-estul Nigeriei. Peste 3.700 de clădiri au fost grav avariate sau distruse - 620 în Baga şi 3.100 în Doron Baga, conform unei estimări a Amnesty International, care a precizat că numărul acestora ar putea fi chiar mai mare. "Imaginile arată proporţiile catastrofale ale devastării celor două oraşe" a declarat raportorul Amnesty International în Nigeria, Daniel Eyre. Potrivit autorităţilor locale, 16 localităţi au fost incendiate şi distruse iar 20.000 de persoane au fost nevoite să fugă din zonă. Înaltul Comisariat pentru Refugiaţi al ONU a transmis că 11.320 de persoane s-au refugiat în Ciad. "Uciderea deliberată a civililor şi destrugerea bunurilor acestora de către Boko Haram constituie crime de război şi crime contra umanităţii necesitând o anchetă corespunzătoare"
 a precizat Amnesty International.
Armata nigeriană a considerat că atacul împotriva oraşului Baga "a produs cele mai multe victime". Forţele nigeriene se declară depăşite de situaţie şi solicită "cooperare internaţională împotriva jihadiştilor"  care vor să instaureze stricta aplicare a charia şi "au proclamat califatul"
 în nord-estul Nigeriei. 

Tinerele răpite de Boko Haram reiau, traumatizate, studiile

După aproape nouă luni de la momentul răpirii lor la Chibok, în nordul Nigeriei, de gruparea islamistă Boko Haram, aproape jumătate dintre tinerele ostatice, eliberate între timp, şi-au reluat studiile. Tinerele au declarat că doresc să studieze pentru a deveni inginere, profesoare sau medici. Au luat această decizie în pofida experienţei traumatizate a răpirii de gruparea Boko Haram - care, în traducere, înseamnă Educaţia occidentală este un păcat – şi a ameninţărilor islamiştilor, anume că "vor ucide familiile fetelor care vor continua să studieze"
. O parte a acestor tinerele studiază la universitatea americană din Yola, la 300 de kilometri de Chibok, de unde fuseseră răpite. 

Unele dintre tinerele care au fost răpite fiind, încă, profund traumatizate de experienţă, sunt incapabile să descrie, pe larg, suferinţele prin care au trecut. În schimb, sunt hotărâte să-şi termine studiile pentru ca, apoi "să se întoarcă în satele sărace din care provin, pentru a-i ajuta pe ceilalţi şi pentru a contribui la dezvoltarea viitoare a Nigeriei"
. 
După Nigeria, Boko Haram atacă şi Camerunul
După ce a terorizat zona Baga, pe malul nigerian al lacului Ciad, gruparea islamistă Boko Haram a lansat un puternic atac împotriva unei baze militare din Kolofata, în nordul Camerunului. Guvernul camerunez a transmis, într-un comunicat, că, pentru un soldat camerunez decedat, au fost ucişi "143 de terorişti ai sectei criminale Boko Haram"
. Bilanţul nu a fost confirmat de surse indepedente. Este îngrijorător faptul că jihadiştii Boko Haram nu au avut rezerve să atace Kolofata, unde se află Batalionul de Intervenţie Rapidă - unitatea de elită a armatei cameruneze.
Ministrul Comunicaţiilor şi purtătorul de cuvânt al guvernului camerunez, Issa Tchiroma Bakary, au declarat că luptele au durat "peste cinci ore în apropierea unităţii militare şi a altor puncte nevralgice ale localităţii". În final armata cameruneză a respins jihadiştii, care s-au retras "în dezordine spre frontiera cu  Nigeria"
. Atacul din interiorul teritoriului statului camerunez demonstrează că gruparea islamistă a dat curs ameninţărilor la adresa Camerunului - în replică la atacurile aeriene împotriva Boko Haram, din decembrie 2014. Şeful grupării islamiste, Abubakar Shekau, i-a transmis un mesaj aspru preşedintelui camerunez, Paul Biya. "Paul Biya, dacă nu pui capăt planului tău malefic, vei avea soarta Nigeriei (...) Soldaţii tăi nu au sorţi de izbândă împotriva noastră"
. Boko Haram controlează un amplu teritoriu în nord-estul Nigeriei – fiind, pe de altă parte, foarte activ în zonele frontaliere cu Camerunul, Ciadul şi Nigerul, lucru care nelinişteşte autorităţile. "Vedem stagul negru al jihadiştilor cum flutură de cealaltă parte"
 a graniţei, a afirmat Hankaraou Biri Kassoum, primarul oraşului Diffa din Niger.
Oraş spaniol - “pepinieră jihadistă” la porţile Europei
Oraşul autonom spaniol Ceuta - sau Sebta - situat pe malul african nordic, între Strâmtoarea Gibraltar şi peninsula Almina şi învecinat cu Marocul, este considerat “principala pepinieră jihadistă de la porţile Europei”.  În anul 2014, postul TV spaniol Telecinco a făcut reportaje în cartierul El Principe, unde rata şomajului atinge 70% iar locuitorii sunt “un reper din perspective traficării drogurilor şi al islamismului radical”. La Madrid, a fost identiicată o înregistrare video a Statului Islamic în care un tânăr spaniol îşi ia adio de la prietenii săi, înainte de a comite un atentat sinucigaş asupra unei cazărmi din Siria, soldat cu 130 de morţi. Tânărul spaniol era şofer de taxi, născut în cartierul El Príncipe.
Reportajul realizat, descris de Courrier international, a presupus riscuri majore, întrucât locuitorii cartierului se opun filmării, strigând: “”Fără camere de luat vederi!” Parcă ar fi Islamabad. Dar, nu e aşa: totul se petrece în Spania, la Ceuta”
. 

Jurnaliştii au bătut la porţi în căutarea unei femei pe nume Fatima. Între timp, întâlnesc doi tineri care afirmă că sunt gata “să declanşeze jihadul la Ceuta” sau “să plece în Siria pentru a fi autorii unor atentate sinucigaşe”. O altă interlocutoare este o bunică speriată de dispariţia nepotului său, despre care crede că a fost “înrolat de recrutorii jihadişti”
. Reuşesc să o găsească pe Fatima – care le povesteşte că fusese plecată în Siria, împreună cu copilul ei, pentru a-şi căuta soţul despre care ştia că se afla în ţara respectivă pentru a acorda ajutor umanitar. Realitatea avea să se demonstreze a fi diferită. Soţul său avea să se întoarcă după şase luni şi să fie încarcerat la Rabat, suspect fiind de complicitate la terorism.

Ulterior reportajului realizat în cartierul El Principe, presa occidentală a relatat că în oraşul Ceuta au fost arestaţi patru cetăţeni spanioli, suspectaţi de a aparţine grupărilor jihadiste şi de a pune la cale atentate. Potrivit The Daily Times, cei patru puneau la cale “atacuri de tip kamikaze”. Ministerul de Interne de la Madrid a confirmat informaţia. Ministrul spaniol de Interne, Jorge Fernandez Diaz, a precizat că era vorba despre “două perechi de fraţi, foarte radicalizaţi şi foarte bine antrenaţi"
. Publicaţia El Mundo a menţionat că “poliţiştii au descoperit un arsenal de luptă şi cuţite, în urma percheziţiilor”. În decembrie 2014, poliţia spaniolă şi poliţia marocană au arestat şapte persoane într-o operaţiune comună de împiedicare a recrutării de femei care să meargă în Siria şi în Irak, pentru susţinerea insurgenţilor Statului Islamic.

Sute de “candidaţi” la comiterea de atentate sinucigaşe în Irak au fost recrutaţi în Spania, potrivit cotidianului El Pais. Au fost citate, în acest sens, rapoarte ale serviciilor de informaţii, alături de "documente şi mărturii inedite" a căror provenienţă nu a fost precizată. 
"Spania a devenit una dintre principalele pepiniere europene pentru formarea de membri Al-Qaeda şi ai altor grupări asociate, prin recrutarea de jihadişti şi posibili teroristi sinucigaşi pentru Irak". Aceşti “tineri activişti”, care locuiesc în Spania - “majoritatea, originari din Magreb” - au fost "formaţi de celule locale, care le finanţau deplasările". Cea mai activă celulă, numită Cei fără viciu din Occident, opera în Catalonia şi “a format cel puţin nouă aspiranţi la comiterea de atentate sinucigaşe, dintre care unul a ucis 28 de persoane la Nassirya”
. Candidaţii au beneficiat de o reţea de susţinere înfiinţată la Damasc de Gruparea islamică a luptatorilor din Maroc - mişcare teroristă cu legături Al-Qaeda - pentru a-i ajuta să treacă frontiera cu Irakul.

Poliţia spaniolă a organizat mai multe operaţiuni împotriva celulelor de recrutare de tip jihadist, în special în zona Barcelonei. Astfel, “a fost posibilă anihilarea unei structuri teroriste care se ocupa cu îndoctrinarea, recrutarea, finanţarea şi trimiterea de terorişti în Irak, cu misiunea de a comite atentate sinucigaşe împotriva militarilor străini”
.

VARIA

RETROSPECTIVĂ: ANUL 2014, MARCAT DE TULBURĂRI

Anul 2014 a fost marcat de crize - epidemia Ebola în Africa, război în Ucraina, ascensiunea organizaţiei teroriste Statul Islamic, războiul în Gaza. triumful electoral al radicalilor de dreapta în Europa. Pe toate continentele, în plan politic şi social, situaţia a fost dificilă şi confuză.
În Ucraina, ţară aflată la interferenţa dintre Rusia şi Europa Centrală, se duc lupte. Occidentul şi Rusia se afundă într-un război al poziţiilor diplomatice dure - o nouă eră glaciară în politica externă. 

Un an esenţial pentru Ucraina
Anul 2014 a fost decisiv pentru viitorul Ucrainei. Început sub semnul Euromaidanului care contesta refuzul lui Viktor Ianukovici de a semna Acordul de Asociere cu UE şi cu represiunea violentă a poliţiei Berkut împotriva demonstranţilor, este anul în care Viktor Ianukovici a fost obligat să renunţe la putere şi să plece în Rusia, pro-europenii au câştigat alegerile prezidenţiale şi parlamentare, în timp ce Moscova a anexat Crimeea. Au apărut două republici separatiste nerecunoscute, după referendumuri considerate ilegale. UE şi SUA au introdus sancţiuni economice care au afectat puternic economia rusă şi mai ales rubla. Pe de altă parte, Ucraina a semnat până la urmă Acordul de Asociere, amânând însă implementarea părţii economice, precum zona de liber schimb, ceea ce-i reduce stimulentele de a face reformele dure, dar necesare. 
BBC a realizat o cronologie a evenimentelor-reper ale crizei ucrainene, care a ţinut capul de afiş al agendei comunităţii internaţionale în anul 2014.
Ianuarie 2014

16-23 ianuarie: Parlamentul adoptă legi restrictive pentru a împiedica protestele. Protestatarii iau cu asalt birourile autorităţilor locale în Vestul Ucrainei.
28-29 ianuarie: Premierul ucrainean Mykola Azarov demisionează iar Parlamentul abrogă legile anti-protest 

Februrarie 2014

14-16 februarie: Toţi cei 234 de manifestanţi arestaţi în decembrie sunt eliberaţi. Demonstranţii părăsesc primăria oraşului Kiev, pe care o ocupaseră din 1 decembrie, ca şi alte clădiri publice.
20 februarie: Se înregistrează cele mai mari violenţe la Kiev din ultimii 70 de ani. Cel puţin 88 de oameni sunt ucişi în 48 de ore. 

21 februarie: Preşedinţele Ianukovici semnează un acord de compromis cu liderii opoziţiei, mediat de miniştrii de externe german, francez şi polonez, care nu va fi însă pus în aplicare.
22 februarie: Preşedinţele Ianukovici părăseşte palatul prezidenţial şi fuge în Rusia. Protestatarii preiau controlul asupra palatului prezidenţial în timp ce Parlamentul votează pentru revocarea preşedintelui şi stabileşte alegeri pentru 25 mai. Viktor Ianukovici acuză o lovitură de stat. În acest timp, Iulia Timoşenko este eliberată din închisoare şi le vorbeşte protestatarilor de pe Euromaidan.

23-26 februarie: Parlamentul ucrainean votează pentru ca rusa să nu mai fie a doua limbă oficială de stat, cauzând furie în regiunile rusofone, dar până la urmă votul este întors. Olexandr Turcinov este numit preşedinte interimar, iar Arseni Iaţeniuk, premier. Un mandat de arestare este emis pe numele fostului preşedinte Viktor Ianukovici, iar poliţia Berkut, vinovată de uciderea multor protestatari, este dizolvată.

27-28 februarie: Puşcaşi pro-Rusia preiau controlul asupra unor clădiri importante din capitala Crimeei, Simferopol.
Martie 2014

1 martie: Parlamentul rus aprobă cererea lui Vladimir Putin de a folosi forţa în Ucraina pentru a ”proteja interesele ruseşti”.
16 martie: Are loc referendumul de secesiune a Crimeei şi alipirii la Rusia. 97% dintre votanţi votează pentru separarea de Ucraina, dar scrutinul este condamnat de Occident ca fiind un simulacru.

17 martie: UE şi SUA impun interdicţii de călătorie şi îngheţări de active pentru mai mulţi oficiali din Rusia şi Ucraina, privitor la referendumul din Crimeea. 

18 martie: Preşedintele rus Vladimir Putin semnează un decret de alipire a Crimeei la Federaţia Rusă.

28 martie: Preşedintele american Barack Obama a cerut Moscovei să-şi retragă trupele.
Aprilie 2014

7 aprilie: Protestatarii ocupă clădiri guvernamentale în oraşele din estul Ucrainei, Doneţk, Luhansk şi Harkov, cerând un referendum pentru independenţă. Autorităţile ucrainene recâştigă controlul asupra guvernului din Harkov în ziua următoare. 

15 aprilie: Preşedintele ucrainean Oleksandr Turcinov anunţă începutul unei operaţiuni anti-teroriste împotriva separatiştilor pro-ruşi - care este, însă, rapid stopată. 

17 aprilie: Rusia, Ucraina, SUA şi UE susţin că au căzut de acord în cadrul negocierilor de la Geneva asupra unor paşi de dezescaladare a crizei din estul Ucrainei. Trei oameni sunt ucişi când forţele de securitate ucrainene se ciocnesc cu separatiştii pentru a-i împiedica pe aceştia să preia controlul asupra unei baze din oraşul Mariupol.

22 aprilie: Oleksandr Turcinov dispune reluarea operaţiunilor militare împotriva militanţilor pro-ruşi din est. 
Mai 2014

2 mai: Ciocniri violente în portul Odesa de la Marea Neagră în care îşi pierd viaţa 42 de oameni - majoritatea, activişti pro-ruşi. Aproape 40 de oameni au murit în interiorul casei sindicatelor cuprinsă de un incendiu.

11 mai: Separatiştii pro-ruşi din Doneţk şi Luhansk declară independenţa în urma unor referendumuri nerecunoscute de comunitatea internaţională.

25 mai: Ucraina îl alege pe Petro Poroşenko preşedinte, dar alegerile prezidenţiale nu au loc şi în est. Petro Poroşenko a câştigat din primul tur cu 54,7% din sufragii.
Iunie 2014

14 iunie: Separatiştii pro-ruşi doboară un avion militar în est, omorând 49 de oameni. Liderii ruşi şi ucraineni s-au întâlnit în timp ce luptele au continuat în estul Ucrainei. 
25 Iunie: Parlamentul rus revocă rezoluţia parlamentară de autorizare a forţelor ruse în Ucraina.

27 iunie: UE semnează Acordul de Asociere cu Ucraina.
Iulie 2014 

5 iulie: Rebelii abandonează centrul de comandă din oraşul Sloviansk, ca urmare a ofensivei armatei ucrainene.  
17 iulie: Zborul Malaesia Airlines MH17, decolat din Amsterdam, este doborât în apropierea satului Grabove, pe teritoriul controlat de separatiştii din estul Ucrainei. 298 de oameni îşi pierd viaţa. 
30 iulie: UE şi SUA anunţă noi sancţiuni împotriva Rusiei. Doborârea avionului MH17 a provocat indignare mai ales în Olanda.
August 2014 

22 august: Un convoi umanitar rus intră în Ucraina sub pretextul că aduce ajutor umanitar în oraşul Luhansk, fără permisiunea Kievului.
27-28 august: Liderul separatist Alexander Zakharchenko afirmă că sunt 3000-4000 de civili ruşi în rândul rebelilor în momentul în care separatiştii deschid un nou front la Marea Azov şi capturează oraşul Novoazovsk.

Septembrie 2014

5 septembrie: Ucraina semnează un armistiţiu cu rebelii pro-ruşi la Minsk.
24 septembrie: NATO constată o retragere ”semnificativă” a trupelor ruseşti din estul Ucrainei.

Octombrie 2014 

12 octombrie: Preşedintele Vladimir Putin ordonă trupelor staţionate la graniţa ucraineană să se întoarcă în bazele militare şi cazărmi.

21 octombrie: Potrivit Human Rights Watch, forţele armate ucrainene au atacat zone populate din Doneţk cu bombe cu fragmentaţie, care sunt interzise.

26 octombrie: Partidele pro-occidentale câştigă alegerile parlamentare din Ucraina.

31 octombrie: Rusia decide să reia furnizarea de gaz către Ucraina pe timpul iernii, în urma unui acord mediat de UE.
Noiembrie 2014

2-3 noiembrie: Separatiştii din estul Ucrainei aleg noi lideri în cadrul unui scrutin susţinut de Rusia şi denunţat de Occident. Preşedintele Poroşenko îi acuză pe rebeli de periclitarea ”întregului proces de pace” şi afirmă că forţele militare ucrainene trebuie să se pregătească de un atac al separatiştilor. 
3 noiembrie: Generalul Philip Breedlove, comandantul suprem al forţelor NATO din Europa, a declarat că Alianţa Nord-Atlantică trebuie să suplimenteze, temporar, prezenţa militară în Europa de Est, din cauza zborurilor "provocatoare" efectuate de Rusia în apropierea spaţiului european şi în contextul ameninţării reprezentate de gruparea teroristă Statul Islamic. "Din cauza presiunilor intense pe care le resimţim acum în estul Europei şi în contextul măsurilor de garantare a securităţii aplicate în ţările baltice, în Polonia şi în România, avem nevoie de prezenţă militară suplimentară prin rotaţie"
 a precizat Philip Breedlove. 
 
11 noiembrie: Eforturile olandezilor de a cerceta rămăşiţele avionului malaezian prăbuşit sunt blocate de grupurile locale de separatişti.

12 noiembrie: Comandantul forţelor NATO în Europa, Philip Breedlove, declară că trupe şi echipamente ruseşti au intrat pe teritoriul ucrainean.

15 noiembrie: Preşedintele Poroşenko a dat mai multe decrete de închidere a instituţiilor de stat din regiunile controlate de separatişti şi de întrerupere totală a finanţărilor pentru acestea. 

Decembrie 2014

13 decembrie: Congresul american adoptă Ukraine Freedom Support Act, care autorizează noi sancţiuni împotriva Rusiei şi furnizarea de ajutor militar, inclusiv letal, Ucrainei. Proiectul de lege votat în unanimitate impune noi sancţiuni producătorilor de armament din Rusia, cât şi celor care vor investi în proiectele petroliere high-tech demarate de companiile ruse. De asemenea, sunt prevăzute o serie de sancţiuni financiare, bancare, comerciale îndreptate împotriva companiilor ruse vizate sau a celor care stabilesc tranzacţii cu ele. În domeniul energetic, sunt autorizate sancţiuni în special împotriva Gazprom, în cazul în care gigantul rus va reduce livrările de gaz către Ucraina sau alţi membri ai NATO. Ucraina a semnat până la urmă acordul de asociere, amânând însă implementarea părţii economice, precum zona de liber schimb, ceea ce-i reduce stimulentele de a face reformele dure, dar necesare.

23 decembrie: Ucraina a renunţat la statutul de ţară nealiniată, pentru a se apropia de NATO. Cu o vastă majoritate de 303 voturi pentru şi doar 8 voturi împotrivă, Rada Supremă a votat în favoarea unui proiect de lege în acest sens, înaintat de preşedintele Petro Poroşenko la 18 decembrie.
În replică, premierul rus, Dmitri Medvedev, a afirmat că Rusia va trebui să reacţioneze dacă Ucraina cere aderarea la Alianţa Nord Atlantică, fără să ofere detalii despre cum va răspunde Moscova.
La orizont, pericolul cursei înarmărilor


Occidentul a luat în discuţie posibilitatea livrării de arme în Ucraina, pentru a putea lupta împotriva separatiştilor pro-ruşi. La Washington, susţinătorii intervenţionismului consideră că livrarea de arme ar fi o soluţie simplă şi eficientă. Ideea nu pare, însă, agreată de preşedintele Barack Obama, mai degrabă adept al opiniei că nu orice conflict se poate stinge pe cale militară. Dacă americanii ar pune arme moderne la dispoziţia ucrainenilor, este previzibil că ruşii ar proceda la fel cu separatiştii. În urma unei astfel de situaţii, ar fi favorizaţi doar producătorii de armament - nicidecum Ucraina şi Europa, în ansamblul ei..
Într-un conflict precum cel din estul Ucrainei, mai multe arme ar echivala cu mai multă violenţă. Tocmai de aceea europenii sunt împotriva unor livrări de arme în Ucraina. Ministrul german al Apărării, Ursula von der Leyen, a avertizat că livrarea de arme occidentale către armata ucraineană "ar pune paie pe foc" în conflictul din estul Ucrainei. "Suntem siguri că îmbunătăţim situaţia oamenilor din Ucraina livrând arme? (..) Realizăm, într-adevăr, că acest lucru riscă să pună paie pe foc? Şi nu oferă un pretext Rusiei pentru a interveni deschis în conflict?"
 s-a întrebat oficialul german. În plus, cei care livrează arme poartă răspunderea pentru modul în care vor fi folosite - nefiind exclus ca armamentul occidental să ajungă în posesia forţelor paramilitare. Ideea este precizată şi de publicaţia rusă Expert care indică în acest sens, şi opinia ministrului francez al Apărării, Jean-Yves Le Drian, similară cu cea a omologului său german. Expert subliniază diferenţa între poziţia europeană - în mod ferm, împotriva livrării de armament către Ucraina – şi poziţia Statelor Unite - favorabilă demersului. „Partizanii americani ai livrării de arme către Ucraina sunt numeroşi şi influenţi” iar Barack Obama „a fost autorizat de Congres” să procedeze în acest sens „în cadrul actului de susţinere a livertăţii Ucrainei”
. 
Orientul Mijlociu, marcat de turbulenţe şi terorism
Statele Unite nu au jucat un rol marcant în războiul din Gaza. După războiul din Gaza, situaţia politică e la fel de lipsită de speranţă ca înainte.  Pe de altă parte, americanii combat organizaţia teroristă Statul Islamic prin  atacuri aeriene. Luptătorii peshmerga - vârful de lance contra Statului Islamic – sunt instruiţi de Occident pentru a lupta, nu fără succes, împotriva radicalilor islamişti.

Statul Islamic a distrus diversitatea culturală, religioasă şi politică a Orientului Apropiat. Creştinii, membrii minorităţii religioase yazidi şi chiar şi musulmani se refugiază. În Siria şi Irak, statul nu mai este bastionul ordinii sociale. În multe ţări din regiune, provocarea spirituală de revenire la "adevăratul" Islam are efect. Mişcarea fundamentalistă se profilează prin metode brutale şi acte de terorism, motiv pentru care aceste ţări se confruntă şi cu războaie civile. 

Iniţial, Statul Islamic a răpit oameni, i-a transformat în sclavi, i-a maltratat, a şters de pe hartă aşezări întregi. A lichidat yazidi, creştini, oameni de altă religie. Apoi, a trecut la o altă fază a cruzimii, prin decapitări publice. 

Statul Islamic a provocat întreaga lume. Iniţial, a provocat grave turbulenţe în ţările unde s-a instalat - Siria şi Irak -, apoi, vecinii - Iordania, Turcia şi Iran şi, în final, Întreaga regiune, Arabia Saudită şi Egiptul. În final, a provocat UE, Statele Unite şi Rusia. La sfârşitul anului 2014 a devenit limpede că, pentru a înlătura ameninţarea reprezentată de Statul Islamic, nu sunt suficiente nici raidurile aeriene, nici instruirea miliţiilor kurde Peşmerga, cu atât mai mult cu cât fascinaţia pe care o exercită asupra unor occidentali cruzimea jihadismului constituie, în sine, un imens pericol.


Anihilarea Statului Islamic va fi un demers dificil, într-un Orient Mijlociu care se destramă, din care dispar ţări. Este necesar ca sarcina asumată şi de societăţile arabe, care trebuie să decidă între a trăi într-un Orient Mijlociu multicultural şi multireligios, sau scufundarea într-un islamism fanatic.
RISCURI EUROPENE ÎN 2015:

ALEGERI PROBLEMATICE ŞI SURSE DE STRES PENTRU PIEŢE
Anul 2015 se prefigurează a fi o perioadă de încercări multiple pentru Uniunea Europeană. Banca Centrală Europeană va trebui să combată urmările crizei datoriei publice, în contextul unei creşteri economice modeste. BCE este, în context, pregătită să pompeze sume mari de bani pe piaţă. Italia face presiuni în acest sens, în timp ce Germania continuă să pledeze cauza unei politici fiscale foarte stricte. Într-un alt plan, nu sunt excluse tensiuni legate de Marea Britanie. Nu în ultimul rând, criza ucraineană cpntinuă să tulbure Europa. În 2015, Europa îşi va aminti de evenimente majore din istoria sa şi a lumii. Astfel, în mai se vor împlini 70 de ani de la încheierea celui de Al Doilea Război Mondial. 
Un an electoral, cu mari surse de stres pentru pieţe

Calendarul electoral al anului 2015 va fi încărcat de alegerile regionale şi naţionale, în ţări considerate sensibile precum Portugalia şi, mai ales, Spania - unde opoziţia faţă de austeritate a luat amploare, odată cu creşterea în sondaje a partidului Podemos. "Dacă, în Portugalia, opoziţia radicală nu pare a fi, încă, suficient structurată pentru a reprezenta o ameninţare, acest lucru nu este valabil şi pentru Podemos în Spania (…) Podemos pare chiar mai vindicativ decât Syriza, în Grecia. Nu are în vedere negocierea datoriei, dar un referendum privitor la un moratoriu". Potrivit lui Patrick Legland de la Société Générale "pe termen mediu, creşterea autonomiei regiunilor şi riscul încetinirii rithmului reformelor după alegeri ar putea impieta asupra sustenabilităţii datoriei"
.    
Marea Britanie şi spectrul Brexit

În Regatul Unit, alegerile generale sunt programate pentru data de 7 mai 2015. Principala miză este numirea unui nou prim ministru, ţinând cont de faptul că actualul, premier David Cameron, a promis organizarea unui referendum privind apartenenţa la Uniunea Europeană - orizontul fiind anul 2017. "Un Brexit ar putea fi foarte păgubitor". Creşterea forţei Partidul Independenței Regatului Unit (Ukip), anti-european, reprezintă, de asemenea, un risc pentru pieţe. "Perspectiva unui parlement instabil ar putea fi o sursă de mare volatilitate pentru activele engleze" potrivit Société Générale, care face trimitere, în acest sens, la faptul că, în anul 2010, când s-au desfăşurat precedentele alegeri legislative, acţiunile britanice au scăzut cu 10%.   
Partidul Independenței Regatului Unit ar putea ieşi victorios la viitoarele alegeri. Premierul britanic, David Cameron le-a promis alegătorilor, că va negocia cu UE acordarea de mai multă suveranitate pentru Marea Britanie. Angela Merkel a atras însă atenţia că "libertatea de mişcare pentru cetăţenii UE nu este negociabilă"
. David Cameron doreşte să limiteze numărul de cetăţeni europeni care vin în Marea Britanie, în încercarea de a combate curentul de antipatie faţă de străini existent în ţara sa. Dacă planul său va eşua, la referendumul care va fi organizat în 2017, britanicii ar putea decide ieşirea din UE. O astfel de situaţie ar arunca Uniunea Europeană într-o criză gravă. Euroscepticii din alte ţări, precum Ungaria, Franţa, Italia, Suedia, dar şi Germania, şi-ar consolida poziţiile. În Franţa, unde partidul extremist condus de Marine Le Pen susţine energic ieşirea din UE, situaţia s-ar putea destabiliza. 

Criza din Ucraina relevă realităţi sensibile pentru Europa
Preşedintele Consiliului European, Donald Tusk, acordă o importanţă prioritară crizei din Ucraina şi, implicit, relaţiei UE cu Rusia. "Avem nevoie de o strategie pe termen lung" legată de Ucraina. "Acest lucru va necesita planuri pe ani, nu doar pe săptămâni sau luni". "Abordarea noastră trebuie să fie conformă ambiţiilor şi potenţialului nostru. (...) Trebuie să ne regăsim încrederea în calitate de europeni şi să ne conştientizăm propria forţă"
 a precizat Donald Tusk. 
În martie 2015, Uniunea Europeană va decide asupra viitorului sancţiunilor împotriva Rusiei. Situaţia se prefigurează a fi delicată, ţinând cont de faptul că, de exemplu, Italia, Ungaria, Austria au formulat opinii potrivit cărora sancţiunile economice împotriva Rusia, nu sunt o soluţie bună. „La Bruxelles (...) europenii (...) răsuflau uşuraţi. N-a fost uşor, îşi spuneau şi chiar nu a fost dacă ne gândim la arhitectura decizională a UE şi la opoziţia Ungariei, Austriei, Italiei”
. Premierul leton Edgar Rinkevics a declarat că Uniunea Europeană trebuie să menifeste precauţie legat de Rusia. Oficialul leton este de părere că preşedintele Vladimir Putin va continua să pună la încercare NATO, motiv pentru care "UE trebuie să fie extrem de atentă"
.
Memento

Potrivit unei informaţii difuzate de Reuters la începutul lunii noiembrie 2014, Washingtonul a intenţionat declanşarea unei ofensive diplomatice împotriva Ungariei pentru ca aceasta să nu-i vândă Rusiei activele deţinute la compania energetică croată Ina, considerând că este „o deplasare periculoasă în direcţia Moscovei”. Washingtonul era îngrijorat că holdingul energetic maghiar MOL, în care statul deţine 24,7% din acţiuni, putea vinde părţii ruse - respectiv Gazprom - participaţia sa de 49% din compania croată INA. „O astfel de achiziţie ar oferi companiei Gazprom un punct de sprijin strategic în Uniunea Europeană, care este principalul consumator de gaz rusesc”
.

INTOLERANŢĂ, EXTREMISM: SEMNALE ÎNGRIJORĂTOARE

„Un imperiu contra Occidentului”

 
Aleksandr Dughin, ideolog al noului naţionalism rus, a declarat, în cadrul unui interviu intitulat Un imperiu contra Occidentului, că ţări precum Ungaria, România, Austria, Serbia și Slovacia „ar putea fi absorbite într-un „bloc eurasiatic” mai mare”. Aleksandr Dughin a afirmat că prognozează dispariția statelor naționale. În opinia sa, „această evoluţie va caracteriza noua ordine mondială în care vor exista SUA, Europa Occidentală - condusă de Germania - şi o Uniune Eurasiatică - sub conducerea Rusiei”
. 

Ideologul Dughin a lansat, în august 2014, un apel la „genocid” contra ucrainenilor. Este aliat cu miliardarul Konstantin Malofeev, cei doi încercând să creeze un „club elitist” al politicienilor care susţin noul naţionalism rus. 

Uniunea Europeană, ameninţată de intoleranţă şi antisemitism


Prim-vicepreședintele Comisiei Europene, Frans Timmermans, a lansat  un avertisment cu privire la manifestarea în creștere a intoleranței și a extremismului faţă de evrei, femei și homosexuali în Uniunea Europeană. ''Există o ascensiune a antisemitismului (...) şi a homofobiei. Există oameni care contestă poziţia femeilor în societatea europeană. Acest lucru este inacceptabil. Va trebui să punem statul de drept în centrul dezbaterii noastre europene, întrucât dacă nu există stat de drept, nu există nimic''. 

Potrivit Consiliului reprezentativ al instituțiilor evreiești din Franța, numărul actelor antisemite s-a dublat în această țară în 2014 faţă de anul anterior. ''Dacă evreii din Europa nu se pot simţi acasă, Europa este terminată. Dacă evreii cred că viitorul lor nu este în Europa, atunci Europa nu are viitor şi acest lucru este valabil şi pentru musulmani şi celelalte minorităţi. Dacă homosexualii cred că trebuie să rămână în umbră, nu avem nici un viitor pentru Europa''
 a subliniat reprezentantul executivului comunitar. 
Într-o altă ordine de idei, experţii militari din Marea Britanie au avertizat că teroriştii Statului Islamic ar putea folosi virusul Ebola pe post de armă, potrivit unui raport ştiinţific al Ministerului Apărării. Documentul include o serie de scenarii bazate pe un eventual atac biologic al teroriştilor asupra Marii Britanii, potrivit Rossia Today. Unul dintre scenarii se referă la posibilitatea ca Ebola sa fie transmisă din Africa de Vest în Regatul Unit. Specialiştii au avertizat în legătură cu posibilitatea ca "un actor non-statal să profite de epidemia de Ebola din Africa de Vest pentru bioterorism".

Un specialist militar, profesor de Securitate Naţională la Facultatea Navală de Razboi din SUA, a declarat că „astfel de situaţii sunt posibile, întrucât extremiştii ar putea transforma oamenii în arme, dacă sunt purtători ai bolilor contagioase”
. Analiştii au avertizat că militaţii s-ar putea infiltra în ţările occidentale, unde ar putea răspândi maladia prin agenţi umani, care ar trece, fără să fie detectaţi, prin filtrele de securitate.
Elveţia îşi menţine ferm poziţia anti-imigraţie


Elveţia și Uniunea Europeană sunt departe de soluţionarea controversei privitoare la libera circulaţie pentru cetăţenii europeni, a declarat președinta Confederaţiei Helvetice, Simonetta Sommaruga. Rezultatul referendumului organizat în 9 februarie 2014 a dus la apariția unei polemici între Elveţia și Uniunea Europeană. Potrivit acestuia, Berna introduce cote pentru toţi imigranţii, inclusiv pentru cei care provin din ţări membre UE, în pofida acordurilor pe care Elveția le are cu blocul comunitar în acest domeniu. Elveția nu este membră a Uniunii Europene, dar a subscris la regulile fundamentale ale UE privind „cele trei libertăți”: libera circulaţie a persoanelor, libera circulaţie a bunurilor şi serviciilor și libera circulaţie a capitalurilor. Schimbarea unuia dintre aceste acorduri le-ar periclita pe toate celelalte, susține Bruxelles-ul. 

''Poziţiile noastre în această chestiune sunt îndepărtate, iar spaţiul de manevră este foarte mic pentru amândouă părţile'' a afirmat Simonetta Sommaruga, după o discuţie cu președintele Comisiei Europene. ''Poziţiile noastre nu sunt convergente''
 a afirmat, la rândul său, Jean-Claude Juncker, precizând că discuţiile cu partea elvețiană trebuie să continue. 
Memento
În 9 februarie 2014, elveţienii au decis prin referendum să limiteze accesul pe piața muncii din ţara lor pentru cetăţenii statelor din Uniunea Europeană, ceea ce a nemulţumit profund oficialii comunitari şi a încurajat partidele eurosceptice din Europa. Referendumul, intitulat Împotriva imigraţiei în masă, a fost organizat la inițiativa partidului populist de dreapta UDC, care a invocat creșterea puternică a numărului de imigranţi, în ultimii ani, după aderarea Elveţiei la politica de liberă circulație în UE, aplicată din 2002. Rezultatul votului a fost foarte strâns - pe ansamblul ţării 50,3% dintre participanți optând în favoarea limitării accesului pe piața elveţiană a muncii pentru cetăţenii statelor Uniunii Europene. Ideea a fost respinsă de zona francofonă elveţiană, fiind, însă, acceptată de partea germanofonă a Elveţiei, care a înclinat balanța în favoarea introducerii unor cote de imigraţie. 
THE TIMES: 

ANGELA MERKEL, PERSONALITATEA ANULUI 2014
Angela Merkel a fost desemnată Personalitatea anului 2014 de The Times, pentru "menţinerea stabilităţii în Europa". "Angela Merkel a acţionat cu un om politic excepţional într-un moment în care relaţiile între Est şi Vest se aflau în pragul celei mai grave crize geopolitice de la încheierea Războiului Rece" a precizat The Times. 
Publicaţia britanică a subliniat contribuţia cancelarului german la "negocierile tensionate între Occident şi preşedintele rus Vladimir Putin" după alipirea peninsulei Crimeea la Federaţia Rusă, denunţată drept o anexare de către autorităţile de la Kiev şi de statele occidentale. Angela Merkel este "Doamna necesară" - cel mai proeminent politician european, cea mai puternică femeie din lume şi "personalitatea anului 2014", a concluzionat The Times.

La începutul crizei ucrainene, „Angela Merkel nu numai că a condamnat anexarea Crimeii, dar a şi încercat să convingă, într-un mod rezonabil, Kremlinul, să revină în cadrul sistemului juridic internaţional. Nu a trântit uşa negocierilor”. Dar, „când separatiştii (...) au doborât, în iulie 2014, avionul de linie malaezian, acest fapt a convins-o că Putin - aşa cum a afirmat - "trăieşte într-o altă lume". De atunci, doamna Merkel pledează cauza asistenţei internaţionale în favoarea Ucrainei”
.

Pe de altă parte, publicaţia îşi exprimă temerea că Germania nu va mai juca un rol central în gestionarea Uniunii Europene. "Dacă Merkel, focalizându-şi atenţia asupra vindecării relaţiilor dintre Est şi Occident, va înceta să acorde atenţie cangrenării relaţiilor între Nord şi Sud în zona euro, aceasta ar fi o ironie teribilă"
 au afirmat jurnaliştii britanici.

Angela Merkel a lăsat să se înţeleagă faptul că zece ani la putere sunt suficienţi. The Times o contrazice, considerâmd că ea este "femeia de care ar fi nevoie într-o lume plină de bărbaţi periculoşi".

Cancelarul german se numără printre personalităţile politice mondiale ameninţate de Statul Islamic. Într-o înregistrare video, un jihadist a atacat-o pe Angela Merkel, afirmând că este "dezgustătoare" pentru "darurile făcute Israelului". Apoi, a îndemnat musulmanii din Germania, Austria şi Elveţia să se alăture jihadului şi a îndemnat NATO să trimită trupe în Siria şi în Irak, pentru ca gruparea Stat Islamic să poată lupta cu militarii occidentali. Jihadistul care a amenințat-o pe Angela Merkel este un neamț convertit la islam, din landul Renania de Nord-Westfalia, care s-a alăturat cercurilor salafiste. El a plecat ulterior în Egipt împreună cu soţia sa, de unde a ajuns în Siria.
FLASH. OPINII DE PRESĂ

“Nimeni nu are de câştigat dacă economia Rusiei se prăbuşeşte” 
“În 2015, Rusia se va confrunta cu o recesiune puternică, iar lucrurile se vor complica mai mult decât în anul 2014 pentru tara condusa de Vladimir Putin” a precizat The Economist. “Rubla s-a depreciat cu 50%” la acest declin adăugându-se si cel al petrolului,” preţul "aurului negru" aflându-se la cel mai scazut nivel din ultimii cinci ani”. În aceste condiţii, “Banca centrală a Rusiei a decis să mărească dobânda cheie, în noaptea de 15 decembrie, de la 10,5% la 17%. Decizia a stârnit panică în rândul populaţiei, care s-ar putea confrunta cu (…) o creştere incontrolabilă a ratei inflaţiei. Pentru a apăra rubla, Ministerul Finanţelor e pregătit să vândă 7 miliarde de dolari, în timp ce oamenii s-au înghesuit să cumpare electronice, electrocasnice, mobilă şi maşini înainte ca preţurile să explodeze”
.

“Dacă sancţiunile occidentale, inflaţia şi politicile riscante nu erau suficiente, şi scăderea preţului petrolului impinge economia Rusiei în recesiune” subliniază USA Today. Problemele din Rusia “a opta cea mai mare economie din lume, pot avea repercusiuni la nivel mondial. Deteriorarea creditării Rusiei poate afecta unele bănci europene, dar şi economii din Europa şi Asia Centrala care s-au bazat pe comerţul cu Rusia”
. 

“Ruşii iau cu asalt magazinele, pentru a-şi cheltui economiile” relevă Bloomberg. “Aceştia cumpără orice bunuri de consum de teama continuării deprecierii rublei - cea mai gravă după criza din 1998”
. 

“Nimeni nu are de câştigat dacă economia Rusiei se prăbuşeşte” a precizat CNN Money. “Partenerii săi de afaceri - ţări şi companii deopotrivă - privesc cu îngrijorare evoluţia crizei de la Moscova, de la deprecierea fără precedent a rublei, până la scăderea preţului petrolului şi la evoluţia industriei după aplicarea sancţiunilor internaţionale”
. 
“Este tragic că o ţară atât de bogată în resurse cum este Rusia” a încheiat anul 2014 “cu obstacole economice majore. Nu numai că preţul petrolului este în picaj, dar ţara lui Vladimir Putin” are şi “datorii substanţiale şi o monedă care se devalorizează pe zi ce trece”
.
Potrivit The Economist “nu se ştie ce a determinat accelerarea crizei” monedei naţionale ruse, dar situaţia este agravată de faptul că “panica a cuprins şi alte active” iar “statul are datorii foarte mari, dobânzile le-au depăşit pe cele ale Greciei”. În plus, “problema datoriei denominate în dolari se va înrăutăţi” în condiţiile în care agenţiile de rating ar putea retrograda Rusia în categoria “junk” - caz în care “investitorii se vor împuţina”. Publicaţia precizează că “Rusia ar putea negocia extinderea termenelor de plată pentru datorii sau ar putea trece la controlul de capital” însă masura este “neagreată de autorităţi, întrucât ar presupune limitarea sumelor pe care populaţia le poate converti din ruble în valute, precum şi impunerea unor restricţii legate de scoaterea banilor din ţară”. Într-o perspectivă deloc îndepărtată “preţurile vor creşte semnificativ, în timp ce salariaţii se vor confrunta cu tăieri” ale veniturilor. În aceste condiţii “drumul ţării este spre recesiune”
. 

“Occidentul se pregăteşte să sporească nivelul sancţiunilor îndreptate împotriva Moscovei” a precizat, în Project Syndicate, Joseph Stiglitz, laureat al Premiului Nobel pentru economie.  “Acest lucru nu face decât să provoace o şi mai mare anemie în Uniunea Europeană”
. La rândul său, Nouriel Roubini, supranumit “profetul crizei” a subliniat că “situaţia tensionată din Ucraina şi conflictul Occident-Rusia, derulat după toate regulile "războiului rece", continuă să ameninţe stabilitatea zonei euro, orice escaladare a acestuia putând arunca Europa în recesiune”
.

Următoarea rundă de sancțiuni aplicate Rusiei de Uniunea Europeană “ţine de o serie de nume ce vor fi incluse în lista neagră”. Interdicţiile de acces în UE și înghețarea activelor vor viza persoane vinovate de "ameninţarea sau subminarea suveranităţii şi integrităţii teritoriale a Ucrainei"
.

„UE are o opinie comună în privinţa atitudinii pe care să o adopte în relaţia cu Rusia”, afirmă Le Monde. „Preşedintele polonez al Consiliului vrea să definească o strategie. Parisul şi Berlinul doresc deblocare dosarului ucrainean”
.

Preşedintele Franţei, François Hollande, a afirmat că „Vladimir Putin nu urmăreşte anexarea estului Ucrainei la Rusia, obiectivul său principal fiind împiedicarea Ucrainei de a adera la NATO”
.  În context, liderul de la Elysée a subliniat că Europa este interesată de soluţionarea crizei ucrainene întrucât sancţiunile împotriva Rusiei au efecgte negative şi asupra economiei europene. 

Vicecancelarul german, Zigmar Gabriel, a avertizat că adoptarea de noi sancţiuni împotriva Rusiei ar antrena o situaţie foarte periculoasă pentru Europa. „Obiectivul sancţiunilor anterioare nu era să scufunde Rusia într-un haos politic şi economic. Cel care îşi doreşte aşa ceva ar provoca o situaţie mult mai periculoasă pentru întreaga Europă”
.   

Liderii Uniunii Europene i-au cerut lui Vladimir Putin „să facă o "schimbare radicală" în ce priveşte poziţia sa cu privire la Ucraina” a precizat Business Insider. „Au amplificat sancţiunile referitoare la Crimeea, în pofida temerilor legate de de o scădere economică în urma crizei financiare din Rusia”. Dar „Petrolul nu este singura problemă a Rusiei. Marele exportator de energie pierde dominaţia asupra pieţei europene a gazelor. În trecut au existat doi factori care au ţinut Rusia în poziţia de mare putere a gazelor: politicile europene şi ierni reci. Dar aceste două lucruri s-au schimbat, iar Rusia începe să exploreze ţările non-occidentale”
.

Preţul petrolului continuă tendinţa de scădere

„Prăbuşirea preţului petrolului ameninţă viitorul exploatărilor petroliere din Marea Nordului” afirmă The Guardian. „Guvernul scoţian încearcă să păstreze locurile de muncă în din sectorul energetic, după ce preţurile au scăzut cu 60% în ultimele şase luni”.
Scăderea preţului petrolului este pusă pe seama surplusului de producţie, a cererii slabe şi a dolarului puternic, afirmă The Wall Street Journal. 

Scăderea preţului petrolului pune presiune pe monedele unor state producătoare, inclusiv pe rublă. OPEC a anunţat că va menţine nivelul producţiei, indiferent de preţul barilului, a precizat Reuters. „Bugetele Iranului, Ecuadorului şi Venezuelei vor fi grav afectate - la fel, rubla rusească”
. 

Rusia are nevoie de un preţ al petrolului de 132 de dolari pe baril pentru a evita deficitul, opinează Al-Hayat, precizând că hidrocarburile aduc 70% din veniturile Moscovei şi 68% din exporturile sale. 

Organizaţia Ţărilor Exportatoare de Petrol nu va reduce producţia de petrol, chiar dacă preţul barilului va scădea până la 20 de dolari, a declarat Ali al-Naimi, ministrul Petrolului din Arabia Saudită, a precizat Financial Times. “Nu este în interesul producătorilor din OPEC să reducă producţia, indiferent de preţ. Indiferent dacă scade la 20, 40, 50 sau 60 de dolari. Nu este relevant", a declarat al-Naimi, liderul de facto al OPEC”. Ministrul Petrolului din Arabia Saudită, “unul dintre cei mai influenţi oameni din industria energiei”, a precizat că “OPEC a renunţat la politica sa tradiţională, potrivit căreia obişnuia să menţină preţurile petrolului la un nivel ridicat prin limitarea volumului producţiei”. În schimb, “OPEC vrea să-şi menţină cota de piaţă la nivel global, astfel că scăderea preţurilor nu va afecta nivelul producţiei”. Al-Naimi a menţionat că “este posibil ca preţul barilului de petrol să nu mai ajungă niciodată la 100 de dolari pe baril” dar “Arabia Saudită şi producătorii din Golf vor putea face faţă unei lungi perioade cu preţuri mici la petrol” datorită costurilor scăzute de producţie, de 4-5 dolari pe baril. "Vrem să spunem lumii că ţările care au o eficienţă înaltă a producţiei de petrol sunt cele care merită să aibă o cotă de piaţă mare. Dacă preţul scade, scade. Alţii vor avea mult de suferit înainte ca pe noi să ne afecteze în vreun fel"
 a afirmat Ali al-Naimi. 
Piaţa petrolului se îndreaptă spre noi probleme în anul 2015, provocate de creşterea ofertei inclusiv din Rusia şi Irak, care se vor adăuga factorilor ce au dus la scăderea preţurilor aproape la jumătate în 2014, potrivit Morgan Stanley, a precizat Bloomberg. “Producţia ar putea creşte în acest an în Africa de Vest, America Latină, Statele Unite şi Canada, pe lângă Rusia şi Irak” conform unui raport al analiştilor Morgan Stanley. “Iranul ar putea mări livrările cu circa 500.000 de barili pe zi dacă vor fi ridicate sancţiunile occidentale, se arată în raport. OPEC a decis (…) să nu reducă livrările, în timp ce producţia Statelor Unite este la cel mai ridicat nivel din peste trei decenii”. “În Rusia, (…) mare producător mondial de petrol, producţia a crescut cu 0,3% în decembrie 2014, la un record post-sovietic de 10,667 milioane de barili pe zi, potrivit datelor Ministerului Energiei. În noiembrie 2014, Irakul şi Rusia au furnizat 15% din petrolul mondial, potrivit Agenţiei Internaţionale pentru Energie. Livrările din Rusia şi Irak vor contribui la compensarea producţiei mai mici a Libiei”
. 
Rusia ia în calcul reducerea producţiei de petrol în anul 2015, pe fondul dificultăţilor economice, a declarat Alexander Novak, ministrul rus al Energiei, potrivit  Sputnik News. "Pentru 2015, producţia de petrol este estimată la 525 de milioane de tone. În general, ministerul nu exclude riscul ca, în situaţia economică actuală, volumul producţiei să fie redus". De asemenea, Alexander Novak a făcut referire la sancţiunile impuse Rusiei de către Uniunea Europeană şi Statele Unite, subliniind că se află în căutarea de noi parteneri pentru continuarea proiectelor de explorare. "Acum că partenerii noştri străini renunţă la proiectele din Rusia împotriva dorinţei lor, din cauza sancţiunilor, trebuie să rezolvăm două probleme simultan: să găsim noi parteneri pentru explorarea câmpurilor şi să înlocuim tehnologia"
. Oficialul rus a menţionat că mai multe companii din China şi India şi-au manifestat deja interesul pentru a coopera cu Rusia pentru dezvoltarea unor proiecte de explorare pe teritoriul acestei ţări.
În prima decadă din decembrie 2014, Vladimir Putin a făcut o vizită în India “cu ocazia celui de al 15-lea summit anual Rusia-India”
. Confruntat, în ţară, cu problemele generate de sancţiunile occidentale, liderul de la Kremlin strange “relaţiile cu India, printr-un ambiţios plan de a ajuta New Delhi să contruiască (…) reacţoare nucleare (…) Putin şi premierul indian, Narendra Modi, au anunţat, după încheierea discuţiilor, o serie de o serie de înţelegeri în domeniile energiei şi apărării”
. "Rusia este cel mai bun prieten al Indiei şi un partener strategic preferat" a declarat premierul Narendra Modi, în timpul întâlnirii cu Vladimir Putin”
.  Potrivit Vesti News, vizita in India face parte dintr-un plan strategic al Rusiei de orientare către Est după sancţiunile economice impuse de SUA şi UE. "În vizita care a durat 23 de ore şi 15 minute, Putin si Modi au semnat 20 de acorduri, rezultând contracte în valoare de 100 miliarde de dolari"
. Printre acestea se numără un contract de 40 de miliarde dolari în domeniul energiei nucleare, un contract de 50 de miliarde dolari pentru petrol si gaze si contracte de 10 miliarde dolari în alte sectoare precum aparare, îngrăşăminte, diamante şi tehnologie spaţială.  “India va construi zece noi reactoare nucleare pe teritoriul său, în cooperare cu Rusia, va fabrica unul dintre cele mai performante elicoptere ruse de atac, dar şi piese detaşabile pentru echipamentul militar. Rusia furnizează 70% din echipamentul militar al Indiei, primul importator mondial de armament convenţional”
. 
Anterior vizitelui lui Vladimir Putin în India, “Washington a avertizat  autorităţile de la New Delhi că tensiunile pe plan internaţional cu Rusia nu sunt propice pentru a face afaceri cu Moscova. "Am spus deja că acum nu este momentul potrivit pentru afaceri cu Rusia" a afirmat purtătorul de cuvânt al Departamentului de Stat american, Marie Harf. "Am transmis acest mesaj aliaţilor şi partenerilor noştri la nivel internaţional"
.

”La Moscova cineva strănută iar la Chişinău facem guturai”

Deprecierea puternică a rublei ruseşti are un impact negativ asupra Republicii Moldova, precizează RFI. ”Cel mai mult se va face resinţit prin intermediul exporturilor, investiţiilor directe ale investitorilor ruşi în economia moldovenească. Cel mai important va fi impactul prin intermediul remitenţelor din Rusia şi aici anticipăm o reducere a volumului cu 20%, ceea ce pe termen scurt este echivalent cu reducerea cu circa 12% a influxului total de remitenţe”
 a afirmat un expert al Centrului Analitic independent Expert-Grup.
Guvernatorul Băncii Naţionale a Republicii Moldova a apreciat că lucrurile nu vor continua „aşa la nesfârşit”, întrucât atât preţul petrolului cât şi rubla rusească „se vor opri odată şi odată” din scădere. „La Moscova cineva strănută, iar noi, la Chişinău facem guturai” a afirmat guvernatorul BNM. Potrivit acestuia „avem o depreciere semnificativă a leului faţă de dolar de la începutul anului 2014. Acest lucru reprezintă o ajustare macroeconomică automată a economiei la conjunctura regională”
.
Devalorizarea continuă a leului moldovenesc are efecte din ce în ce mai grave atât asupra cerăţenilor, cărora nu le ajung bani pentru plăţile curente, cât și asupra întregii economii a Republicii Moldova. „În 2015, economia va creşte într-un ritm mai lent comparativ cu anul 2014, se va înregistra un deficit bugetar mai mare, creditele vor fi mai scumpe”
.  

Republica Moldova a devenit parte a unei alte "competiţii geostrategice între Bruxelles şi Moscova, Rusia fiind hotărâtă să nu lase ţara să alunece de sub influenţa sa"
. The New York Times a apreciat că pentru Republica Moldova este valabilă aceeaşi „descriere” ca pentru Ucraina: o economie care se zbate şi implicarea Rusiei. Publicaţia reproduce afirmaţiile directorului executiv al Foreign Policy Association din Moldova, potrivit căruia alegerile s-au desfăşurat "într-o perioadă de tensiuni regionale şi interne majore", moldovenii temându-se că scenariul ucrainean s-ar putea repeta în ţara lor. 
La alegerile parlamentare din Republica Moldova, cei care au făcut donaţii mari au fost plasaţi pe locuri eligibile pe liste, fapt ce le-a asigurat mandatul de deputat, a afirmat Jurnal de Chişinău. „Costul unui fotoliu de deputat a variat între 166 de mii de lei moldoveneşti şi 1,8 milioane de lei, de 5 ori mai mult decât în scrutinul precedent”
. 

„Alianţa europeană” formată la Chişinău „nu va avea majoritate constituţională, iar aceasta înseamnă că statutul Republicii Moldova de stat nealiniat, stipulat în Constituţie, nu este acum ameninţat de nimic” a subliniază Kommersant. Potrivit publicaţiei ruse, acest lucru „este favorabil Moscovei, care a susţinut în alegeri Partidul Socialiştilor. Acum, scopul acestora din urmă este să devină, până la următoarele alegeri, principala forţă de opoziţie de pe eşicherul politic de stânga şi să lupte pentru electoratul comuniştilor, care a fost dezamăgit de Partidul Comuniştilor, din cauza poziţiei liderului său, Vladimir Voronin, ce a oscilat în ultimul an între Est şi Vest'” motiv pentru care „comuniştii au pierdut mult electorat”. În plus, „Partidul Comuniştilor a pierdut orice sprijin al Moscovei”  „Dacă vor putea sau nu socialiştii să legitimeze investiţiile politice ale Moscovei şi să se transforme, până la următoarele alegeri, în 'forţa prorusă capabilă să preia puterea', acest lucru depinde acum doar de ei” 
.  
Economiile sud-europene, favorizate de scăderea euro şi a cotaţiei petrolului
„Euro a ajuns sub prima sa cotaţie, cea din 1999” precizează Le Monde. „Moneda euro a ajuns sub nivelul prima sale cotaţii din 4 ianuarie 1999”
.
Economiile ţărilor din sudul Europei sunt ajutate de scăderea euro şi a cotaţiei petrolului, a precizat Bloomberg. Potrivit guvernului de la Madrid, „scăderea preţului petrolului şi declinul euro ar putea ajuta Spania să depăşească ţinta unei creşteri economice de 2% în 2015”
. În Portugalia, „bugetul guvernamental a fost calculat la un preţ mai mare al petrolului, iar declinul acestuia va avea întotdeauna un efect pozitiv” a afirmat un oficial al Ministerului portughez de Finanţe. În Grecia „preţul mic al petrolului va duce la modificarea calculelor bugetare”
.

„Ne confruntăm cu o încetare bruscă a prosperităţii noastre” scrie Die Welt. „În lumea economică, stagnarea este periculoasă: Potrivit unui studiu, dacă productivitatea globală nu creşte în mod semnificativ, ne ameninţă o criză dramatică”
.
"Va exista o pală de vânt (...), însă nu va fi furtună" a afirmat, metaforic, Jean-Claude Juncker, referindu-se la Uniunea Europeană în anul 2015. Comisia Europeană şi-a propus să stimuleze apariţia de noi locuri de muncă şi să respecte un program de investiţii în valoare de 315 miliarde de euro. "Cu toate acestea, restructurările în sector public vor rămâne o prioritate" a precizat Jean-Claude Juncker, „în încercarea de atenuare a aşteptărilor” pe care le au ţări "problemă"
, precum Italia şi Franţa.
O analiză economică a băncii de intevestiţii Goldman-Sachs conţine concluzii aspre. "Dacă un guvern Syriza va face ceea ce acest partid a anunţat că are de gând să facă, adică să intre într-o confruntare directă cu creditorii Greciei, refuzând să achite datoriile, Banca Centrală Europeană va fi obligată să închidă zile întregi toate băncile de pe teritoriul ţării". Într-o asemenea situaţie, lucrurile ar scăpa rapid de sub control, spun analiştii. Grecia datorează FMI şi unor instituţii europene suma de aproximativ 250 de miliarde euro. Situaţia prezumată ar avea „efecte şi asupra altor ţări cu datorii foarte mari, şi ar expune Ciprul, Italia, Portugalia şi, eventual, Franţa, unor riscuri însemnate”
.

Președintele Comisiei Europene dorește desființarea troicii create pentru a gestiona ajutorul financiar acordat Greciei, informează cotidianul german Handelsblatt, citând surse apropiate executivului de la Bruxelles. "Trebuie să găsim rapid  alternativa"
 a declarat Jean-Claude Juncker.

Franța trebuie să ajute Grecia "să-şi respecte angajamentele" și să o încurajeze să "rămână în zona euro" a declarat premierul francez Manuel Valls. "Este (...) rolul Franţei” să ajute Grecia „pe deplin, dar, în acelaşi timp, în interiorul unei comunităţi, să o ajute să-şi respecte angajamentele, în conformitate cu normele noastre comune"
. 

Potrivit The Telegraph, „discordia europeană este principalul risc cu care se va confrunta lumea în 2015”. Celelalte riscuri sunt „o aşa-zisă „militarizare” a finanţelor  în condiţiile în care Trezoreria SUA foloseşte dolarul forte şi ameninţarea cu sancţiunile pentru a-şi atinge interesele” şi „imprevizibilitatea Rusiei lui Vladimir Putin”
. 

În Venezuela, benzina se vinde pe preţuri absolute derizorii: “un galon (3,78 litri) de benzină a ajuns în Venezuela la echivalentul a 0,002 dolari, ceea ce înseamnă că 1 dolar este suficient pentru a cumpăra aproape 2.000 de litri de benzină”
. Explicaţia preţului derizoriu al benzinei din Venezuela are două componente, una politică, iar cealaltă economică. În primul rând, guvernul de la Caracas a luat în urmă cu 20 de ani decizia de a nu mai majora preţul benzinei, deoarece la ultima majorare au avut loc ample proteste de stradă. Pe de altă parte, Venezuela are imense rezerve de petrol.
Jean-Claude Juncker, în vizorul presei


Presa occidentală abordează dumping-ul fiscal practicat în Luxemburg: O  parte a mass-media critică practicile fiscale luxemburgheze, girate de fostul premier al Marelui Ducat, Jean-Claude Juncker - actual şef al Comisiei Europene.

Ziarul belgian De Standaard îl prezintă pe Jean-Claude Juncker în mod controversat. „Pe de o parte, e arhitectul programelor de austeritate din ţările Eurogrupului, al cărui şef a fost. Pe de altă parte, a autorizat ca premier modelul fiscal luxemburghez” care le permite unor concerne să plătească impozite scăzute. În vara anului 2014, Jean-Claude Juncker a afirmat că, în calitate de lider al Comisiei Europene, va intensifca lupta împotriva “escrocheriilor şi fofilărilor fiscale”
. 

„Această afacere dăunează prestigiului ambilor, al lui Juncker, dar şi al celui de care se bucură Luxemburgul, un ducat care-şi vede întărită imaginea de paradis fiscal", afirmă Luxemburger Wort. Opinia este împărtăşită de cotidianul austriac Die Presse, iar The Guardian consideră “scandalizarea europenilor justificată”. 
Potrivit ziarului elveţian Neue Zuercher Zeitung, problema principială nu este reprezentată de acordurile fiscale convenite de Luxemburg cu diversele concerne. Mai gravă este „suspiciunea iritantă că s-au încheiat înţelegeri între autorităţi şi anumite întreprinderi, de care alte firme n-au avut dreptul să beneficieze”
.

Washington şi Havana - reconciliere istorică
„Obama intenţionează să suspende câteva sancţiuni împotriva Cubei pe cont propriu” scrie The New York Times. „Oficialii Administraţiei americane au anunţat că restricţiile comerciale şi de călătorie ar putea fi ridicate”
. „Havana primeşte dezgheţul cu bucurie şi scepticism” scrie cotidianul El Pais. „Cuba sărbătoreşte, cu un amestec de speranţă şi scepticism, reluarea relaţiilor cu Statele Unite. Cei tineri văd începutul unei schimbări majore”
.
Papa Francisc şi Vaticanul au avut un rol esenţial în istorica apropiere dintre Statele Unit şi Cuba, a precizat un înalt oficial american, potrivit Les Echos.  „Suveranul Pontig a transmis, în vară, un mesaj persona către Barack Obama şi, separat, către Raul Castro. Vaticanul a primit delegaţiile celor două ţări pentru a finaliza apropierea”
. Uniunea Europeană a salutat „schimbarea istorică” în relaţiile dintre Statele Unite şi Cuba. 

„Barack Obama vrea să lase o urmă în istorie” a afirmat L’Opinion. Cotidianul francez se referă, astfel, la demersurile făcute de preşedintele Statelor Unite ale Americii, în decembrie 2014, în vederea „reluării relaţiilor diplomatice cu Havana”
. 

Într-o scrisoare deschisă, Fidel Castro - fostul şef de stat cubanez, în vârstă de 88 de ani - a precizat că nu are „încredere în politica Statelor Unite (...) dar aceasta nu înseamnă în niciun caz o respingere a unei soluţii paşnice la conflicte". "Preşedintele Cubei a luat măsuri pertinente în ceea ce priveşte prerogativele sale (...) Apărăm în continuare cooperarea şi prietenia între toate popoarele lumii, inclusiv cu adversarii noştri politici" a precizat Fidel Castro în mesaj. "Am luptat şi voi continua să lupt pentru demnitatea umană până la ultima mea suflare"
 a conchis el. Scrisoarea deschisă a dezminţit, implicit, prin simpla sa apariţie, zvonurile legate de moartea „părintelui revoluţiei cubaneze”, care nu a mai apărut în public din 8 ianuarie 2014. Tăcerea sa în momentul anunţării dezgheţării relaţiilor cu Statele Unite, la 17 decembrie 2014, apoi revenirea în ţară a unor agenţi cubanezi eliberaţi de Washington au alimentat aceste speculaţii. 
Rusia “ridică tonul la Occident” şi semnează contracte cu Grecia
„Putin ascultă de două ori o întrebare în mod deliberat” a afirmat Die Welt. „De nezdruncinat este preşedintele rus (...)  în timp ce populaţia face faţă declinului dramatic al rublei. Putin a ameninţat Occidentul cu ursul rus”
. Vladimir Putin a lansat o şarjă directă împotriva Occidentului, acuzând Uniunea Europeană şi Statele Unite că vor să „încătuşeze Rusia”, pe care a asemuit-o cu un urs care păzeşte taigaua. " Ce să facă ursul, să se relaxeze şi să cedeze mierea? Poate aşa vor lăsa ursul în pace. Dar ei vor să pună ursul în lanţuri. Dacă ne gestionăm teritoriile, este incorect pentru ei. Noi ne protejăm suveranitatea şi independenţa. Odată ce ar pune ursul în lanţuri, ar trece la smulgerea ghearelor şi colţilor acestuia"
 a declarat Vladimir Putin, învinuind Occidentul de prăbuşirea rublei. Liderul de la Kremlin i-a recomandat Băncii centrale a Rusiei să conserve rezerva valutară. "Rusia nu trebuie să-şi consume larga rezervă valutară în încercarea de a salva rubla, în condiţiile în care ţara se îndreaptă spre o criză dramatică generată de scăderea preţului petrolului şi de sancţiunile economice dictate după declanşarea conflictului din Ucraina"
 a declarat presedintele rus.

„Putin ridică tonul la Occident” afirmă The Wall Street Journal. „Vladimir Putin a acuzat Occidentul că încearcă să subjuge şi să dezarmeze Rusia (...) şi a dat vina pe "factori externi", pentru prăbuşirea monedei şi a pieţei de capital din Rusia”
.
Vladimir Putin a afirmat că armata ucraineană este "Legiunea Străină a NATO", folosită de Occident pentru a "contracara" Rusia. "Se spune adesea: armata ucraineană, armata ucraineană. De fapt, cine luptă în rândurile ei? Există unităţi regulate ale forţelor armate şi, în mare parte, aşa-zisele “batalioane de voluntari naţionalişti”" a declarat preşedintele rus. "De fapt, nu este vorba despre o armată, ci despre o Legiune Străină, în cazul de faţă o Legiune Străină a NATO, care nu are ca scop să apere interesele naţionale ale Ucrainei" a adăugat liderul de la Kremlin. "Este vorba despre alt scop geopolitic: contracararea Rusiei, ceea ce nu corespunde deloc intereselor naţionale ale poporului ucrainean"
.
 În replică, secretarul general Alianţei Nord Atlantice, Jens Stoltenberg, a afirmat că declaraţiile lui Vladimir Putin, potrivit cărora armata ucraineană este "Legiunea Străină a NATO”, reprezintă “un nonsens”. “Nu există o legiune străină a NATO”
. 
Rusia şi NATO ar putea ajunge „la o rupere totală a relaţiilor în cazul în care Ucraina va intra în NATO” a declarat ministrul rus adjunct al Apărării, Anatoli Antonov. Referindu-se la relaţiile dintre Rusia și NATO, oficialul rus a precizat că, acum, „cooperarea militară internaţională a fost întreruptă. Însă, departamentul estimează ca neproblematic acest fapt”
.
Purtătorul de cuvânt al Casei Albe a afirmat că Administraţia Statelor Unite sprijină dreptul Ucrainei de a-şi determina propriul viitor, însă „problema legată de aderarea Ucrainei la Alianţa Nord-Atlantică nu se examinează în prezent”
.

Jens Stoltenberg, secretarul general al NATO, a declarat că „Decizia Radei Supreme de a anula statutul de non-aliniere al Ucrainei (...) nu înseamnă că Alianţa Nord-Atlantică va începe procedura de aderare a Ucrainei”
. El a precizat că, înainte de a prezenta cererea privind aderarea la NATO, Kievul trebuie să îndeplinească o serie de condiţii, procesul pregătitor putând dura cel puţin şase ani.

Potrivit presei transnistrene, „geniştii ruşi din Transnistria învaţă să instaleze şi să camufleze dispozitive explozive, să construiască fortificaţii şi bariere inginereşti şi adăposturi pentru personal şi echipamente”
. Nu se știe, însă, nimic despre contingentul de militari ruși antrenat în aceste exerciții.
Pe de altă parte, Ucraina pune în aplicare noi măsuri de securitate la frontiera cu Transnistria. Segmentul de frontieră care leagă Ucraina de regiunea transnistreană controlată de separatiștii pro-rușI, de 411 km, este păzit nu doar de grăniceri ucraineni, dar și de soldați experimentați ai Gărzii Naționale, aduși de pe câmpul de luptă din estul țării. Potrivit Kyiv Post, este vorba de aproape 1000 de soldați. Aceștia au creat posturi de control pe traseele principale care duc spre regiunea transnistreană. Presa ucraineană scrie despre un plan prin care Rusia ar urmări preluarea controlului asupra regiunii Odesa, pentru a îngrădi, astfel, accesul Ucrainei la mare - plan ce ar urma să fie implementat inclusiv cu ajutorul militarilor ruși din regiunea transnistreană a Republicii Moldova. 
Referitor la Transnistria, Russia Direct precizează că este „o problemă mai puţin vizibilă, dar extrem de periculoasă”, cu atât mai mult cu cât „Rusia nu are conexiuni terestre sau maritime cu Armata a 14-a care staţionează (…) în regiunea transnistreană”. În legătură cu aceasta, expertul rus în probleme de securitate, Alexei Fenenko, a apreciat că „există o mare tentaţie a Rusiei de a rezolva problema transnistreană prin mijloace militare”. La sfârșitul anului 2014, armata ucraineană a săpat un „şanţ de protecţie”
 de-a lungul segmentului transnistrean al frontierei moldo-ucrainene. Autoritățile de la Kiev au anunțat că prin aceasta Ucraina încearcă să împiedice accesul tehnicii militare rusești din regiunea transnistreană în eventualitatea în care militarii ruși, dislocați în Transnistria, vor primi ordin să atace din această parte Ucraina.
Vocea Rusiei a informat că Grecia a semnat un contrat militar cu Rusia, considerând că interesele sale legate de capacitatea de apărare sunt mai importante decât sancţiunile occidentale. În fapt, este vorba despre livrarea de piese de schimb pentru sistemele de apărare aeriană TOP-M1 şi OSA-AKM, potrivit unei surse militare din Atena. Valoarea contractului nu a fost dezvăluită. „Pentru Grecia acest contract este foarte important, deoarece permite menţinerea la nivelul necesar a apărării aeriene”
 a menţionat sursa. Deşi Grecia nu cumpără noi arme ruseşti, ea achiziţionează piese de schimb pentru sistemele ruseşti, acordând atenţie pregătirii sale de luptă şi menţinând-o la nivelul necesar. 

Potrivit unor surse diplomatice citate de presa japoneză, liderul nord-coreean Kim Jong Un a fost invitat, în vizită, în Rusia, în mai 2015 - motivul oficial fiind participarea „la o ceremonie care marchează sfârşitul celui de Al Doilea Război Mondial”
. Kim Jong Un s-ar putea întâlni cu Vladimir Putin. Publicaţia japoneză Asahi Shimbun afirmă că Rusia are nevoie de cooperarea liderului de la Phenian pentru a putea suplimenta livrările de gaze naturale. La rândul ei, Coreea de Nord are nevoie de consolidarea relaţiilor cu Rusia pentru programul nuclear pe care îl dezvoltă. Vladimit Putin a purtat o rundă de discuţii cu reprezentanţii lui Kim Jong Un, în noiembrie 2014, prilej cu care liderul de la Kremlin a susţinut consolidarea relaţiilor dintre Moscova şi Phenian.
Potrivit Center for Eurasian Strategic Intelligence - un think thank cu sediul la Londra, înfiinţat in 2014, care urmăreşte politica Rusiei în Europa de Est şi Asia Centrala - „Vladimir Putin câştigă influenţă în şase ţări membre UE”. „Partide populare din Marea Britanie (UKIP), Franţa (Frontul Naţional), Germania (Partidul Naţional Democratic), Grecia (Golden Dawn), Bulgaria (Attack) şi Ungaria (Jobbik) militează pentru o relaţie mai apropiată cu Rusia şi au protestat faţă de sancţiunile aplicate Moscovei după anexarea Crimeei”
.
Vladimir Putin a anunţat amnistie totală pentru ruşii care îşi repatriază capitalul. "Propun să introducem amnistia totală pentru repatrierea capitalurilor în Rusia. Totală. Să o facem acum" a afirmat liderul de la Kremlin, adăugând că legalizarea banilor şi proprietăţilor în Rusia "va oferi garanţii legale solide" persoanelor cu bunuri în zone off-shore. "Sunt convins că trebuie să întoarcem definitiv pagina off-shore-urilor din istoria economiei şi ţării noastre" a subliniat el. Propunerea preşedintelui rus, “considerată solidă de investitori”, ar putea rezolva parţial dificultăţile cu care se confruntă economia ţării din cauza sancţiunilor occidentale. “Repatrierea capitalurilor, în urma măsurii propuse de Putin, ar putea contribui la consolidarea rublei, diminuînd presiunile interne asupra sectorului financiar rus”
. 

Propunând amnistia fiscală, liderul de la Kremlin a făcut o subliniere esenţială. “Înţelegem, cu toţii, că banii pot fi câştigaţi în diverse moduri”. Dar, Amnistia fiscală va fi făcută o singură dată. Doritorii trebuie să se grăbească să profite”
. 

